Депутат аралашуви билан ободонлаштириш ишлари бошланди | "Адолат" СДП\nДепутат аралашуви билан ободонлаштириш ишлари бошланди\nЎзбекистон “Адолат” СДПдан сайланган халқ депутатлари Мархамат туман Кенгаши депутатларининг ҳудудлардаги мавжуд муаммоларни ўрганиб, ечимини топаётгани фуқароларнинг ўз вакилларига бўлган ишончини оширмоқда. “Ҳасанмерган” маҳалласида яшовчиларни бир муаммо қийнаб келарди. Кўча ва хонадонларда йиғилган маиший чиқиндилар ўз вақтида олиб кетилмаётганди.\nХалқ вакиллари бу масалани ўз назоратига олдилар. Туман “Тоза ҳудуд” ДУК корхонасига қилинган мурожаат соҳа ходимларининг масъулиятини оширди. Кўчалар чиқиндилардан тозаланиб, тоза ва обод манзилга айлантирилди. Фуқаролар бунга жавобан ободонлаштириш ишларини бошладилар.\n- Наврўз байрами олдидан ўтказиладиган “Энг тоза маҳалла” кўрик-танловига ҳозирдан тайёргарлик кўряпмиз - дейди маҳалла фаоли Донохон Қорабоева- Бу ҳаракатни барча бирдек қўллаб-қувватлаяпти. Обод юртда яшаганга нима етсин.\n“Ҳасанмерган”ликларнинг бу ташаббуси қўшни маҳаллаларга ҳам кўчди.


АҚШ расмийси: Марказий Осиё мамлакатларидаги инсон ҳуқуқлари масаласига “сабр билан” ёндашиш керак\nАҚШ ташқи ишлар вазирининг Жанубий ва Марказий Осиё бўйича ёрдамчиси ўринбосари Ричард Ҳогланд.\nАҚШнинг юқори лавозимли мулозими Марказий Осиё мамлакатларида инсон ҳуқуқлари аҳволини яхшилашда “оммавий айблов қўйиш ва шарманда қилишдан” кўра “сабр қилиш” дипломатияси кўпроқ самара беришини айтди.\nАҚШ ташқи ишлар вазирининг Жанубий ва Марказий Осиё бўйича ёрдамчиси ўринбосари Ричард Ҳогланд 30 март куни қилган чиқишида: “Бу мамлакатларнинг бизникига ўхшаш қарашларга эга юқори мартабали расмийлари билан алоқа ўрнатилса, бу расмийлар ўз навбатида фикрларини раҳбарларига етказишлари мумкин”, деди.\nЎтган ҳафтада АҚШ Давлат котиби муовини Энтони Блинкен Марказий Осиё Вашингтон ташқи сиёсатида муҳим ўрин эгаллашини таъкидлаган эди.\nМарказий Осиёда жойлашган беш мамлакат ҳукуматини инсон ҳуқуқлари ташкилотлари ҳамда ғарб расмийлари инсон ҳуқуқларини поймол қилишда айблаб келади.\nҲогландга кўра, Марказий Осиёда инсон ҳуқуқлари ва диний эркинлик каби масалалар бўйича “сабр ва воқеликка асосланган анъанавий дипломатия алоҳида ҳолларда яхши натижа беради”.\nҲогланд Марказий Осиё мамлакатларида инсон ҳуқуқлари аҳволини яхшилаш учун Вашингтон бу мамлакатлар билан мунтазам ҳамкорлик қилишини айтди ва бу соҳада ижобий ўзгаришларга эришиш мушкул бўлишини ҳамда узоқ муддатли ҳамкорлик талаб қилишини қўшимча қилди.\n“Ўсиш аста-секинлик билан бўлади. Биз ҳар бир ҳукуматни ислоҳот ўтказиш уларнинг ўзлари учун фойдали бўлишига ишонтиришимиз керак”, деди Ҳогланд.\nҲогланд баёнотидан бир кун ўтгач, АҚШ Давлат котиби муовини Энтони Блинкен Вашингтоннинг Марказий Осиё бўйича янги сиёсатини эълон қилди. Блинкенга кўра, Вашингтон “эркин медиа ва очиқ сиёсий тузумларни тарғиб қилишда ҳамда ўз сиёсий қарашлари ёки диний эътиқодини тинч йўллар билан ифода этгани учун қамоққа ташланганларни озодликка чиқаришни талаб этишда давом этади”.\nАҚШ расмийлари Марказий Осиё мамлакатлари ҳукуматлари эътиборини мунтазам равишда инсон ҳуқуқлари масаласига қаратишларини, аммо бу масалага эҳтиёткорлик билан ёндашиш лозимлигини таъкидлаб келадилар.\nИнсон ҳуқуқлари ташкилотлари эса бундай сиёсатни танқид қилиб келади. Уларга кўра, АҚШ Марказий Осиё мамлакатлари билан хавфсизлик масалалари бўйича ҳамкорлик важидан бу мамлакатлардаги инсон ҳуқуқлари вазиятига кўз юмиб келмоқда.\nБлинкеннинг айтишича, АҚШнинг бу минтақага ёндашуви Марказий Осиё мамлакатлари террорчилик ва зўравон экстремизмга қарши глобал курашга қўшаётган ҳисса Қўшма Штатлар хавфсизлигини оширади, деган ғояга қисман асосланган. Блинкен яна Марказий Осиё мамлакатлари барқарор бўлса, бундан АҚШ ҳам манфаат кўришини айтди.\nУнга кўра, минтақада барқарорликка эришиш учун “Марказий Осиё мамлакатлари суверен ва мустақил, ўз чегараларини ҳимоя қила оладиган, бир-бири ҳамда Осиёнинг бошқа мамлакатлари иқтисоди билан боғланган ҳамда ўз халқи олдида жавобгар ҳукуматларга эга бўлиши” керак.\nБлинкен Марказий Осиёга сармоя ётқизишда нафақат АҚШ, балки Хитойнинг ҳам ҳиссаси катта бўлишини айтди.\nАҚШ Давлат котиби муовини Қўшма Штатлар минтақадаги ҳукуматлар ўз иқтисодий ва ташқи сиёсатларини мустақил белгилай олишлари керак, деб ҳисоблайди.\nБлинкен Россия томонидан Украинанинг суверенлиги ва ҳудудий яхлитлиги бузилишини қоралади ҳамда Марказий Осиё ҳукуматлари “Россия туғдирадиган таҳдидларни” яхши тушунишларини айтди.\nБлинкен Марказий Осиё давлатлари Россия бўҳронидан энг кўп зиён кўраётганини қўшимча қилди.\nНефть нархининг тушиши ва Украина бўҳрони ортидан Россияга қарши ғарб мамлакатлари жорий қилган санкциялар Россия иқтисодини оқсатмоқда. Бу эса, ўз навбатида, Марказий Осиё давлатлари иқтисодига таъсир қиляпти.\nРубль қадрининг тушиб кетиши ортидан марказий осиёлик муҳожирлар ўз ватанларига юборадиган пул миқдори анча озайди.\n“Биз бу хавотирларни тушунамиз ва марказий осиёликларни ўз иқтисодларини диверсификация қилишда ҳамда қўшни мамлакатлар билан алоқа ўрнатишларида ёрдам бериш учун ўз иқтисодий пишангларимиздан фойдаланишга тайёрмиз”, деди Блинкен.


Намангандаги хонадонда портлаш содир бўлди — фото - Bugun.uz\nНамангандаги хонадонда портлаш содир бўлди — фото\n10:00 | 12-12-2021\nНаманган туманидаги хонадонлардан бирида 12 декбарь куни портлаш содир бўлди. Бу ҳақда вилоят Фавқулодда вазиятлар бошқармаси ахборот хизмати хабар берди.\nФото: Наманган ФВБ ахборот хизмати\nМаълум бўлишича, ҳодиса соат 03:20 атрофида туманнинг Ғайрат МФЙ Беруний кўчасидаги уйда юз берган. Воқеа жойига Наманган шахар ва туман фавқулодда вазиятлар бўлими қутқарувчилари етиб бориб, ёнғин соат 03:34 да ўчирилган.\nАниқланишича, хонадон газ трубасининг жўмраги носозлиги сабаб сизиб чиққан табиий газ хонага тўпланган ва уй эгасининг турмуш ўртоғи ҳидни сезмаган ҳолда электр чироғини ёққан. Оқибатда портлаш содир бўлган.\nҲодисада уйниинг шифт ва том қисмидан 20 квадрат/метр жойи ҳамда қисман уй-рўзғор буюмлари ёниб зарарланган ва хонадон эгаси, турмуш ўртоғи, 3 нафар фарзанди куйиб, тан жароҳати олган. Ҳозирда ҳолат юзасидан тегровга қадар суриштирув ишлари олиб борилмоқда.


Боғчалардаги диний-маърифий таълим яхши натижа беряпти\nЛобар 2003 йил 22 августда Ўзбекистон Вазирлар Маҳкамаси диний йўналишдаги маънавий-маърифий таълим ишларини такомиллаштиришга қаратилган 364-қарорини қабул қилган эди.\nУшбу қарор ижросини таъминлаш учун мамлакатнинг бир қанча мактаб ва мактабгача таълим муассасаларидаги айрим синф ҳамда гуруҳлар танлаб олиниб, диний таълим бўйича тажриба-синов ишлари давом эттириляпти.\nСирдарё вилоятининг Гулистон шаҳридаги “Наврўз” мактабгача таълим муассасида диний йўналишда “Одоб дурдоналари” тажриба-синов машғулотлари йўлга қўйилганига анча вақт бўлди.\nТарбиячиларнинг сўзларига қараганда, машғулотларда болаларга ҳадислардан намуналар, одоб-ахлоқ қоидалари, бошланғич диний маълумотлар ўргатилади.\nБоғча болалари билан суҳбатлашиб, уларнинг анча-мунча билимга эга бўлганини кўриш мумкин. Улар ҳадислардан намуналарни, Ислом динининг асослари ҳақида бемалол айтиб бера олади.\nБоғча мудираси Гулчеҳра Зокированинг билдиришича, “Наврўз”да 200 га яқин бола тарбияланади. Кичик ёшлилар гуруҳларидан ташқари 6 гуруҳда “Одоб дурдоналари” машғулоти ўтказилади. Тажриба гуруҳларидаги болаларнинг оилада ва кўча-кўйда ўзини тутишида анча ижобий ўзгаришлар бор.\nБоғча мудирасининг гапларини ота-оналар ҳам тасдиқлайди. Улар фарзандларидаги ижобий ўзгаришларни кўриб хурсандлигини яширмаяпти.\nБоғчадаги тажриба гуруҳларидан мактабга чиққан болалар бошқа тенгқурларидан нафақат одоби, балки билимларни ўзлаштириш жиҳатдан ҳам ажралиб турмоқда.\nБоғча услубчиси Каромат Худойназарованинг таъкидлашича, машғулотларни талаб даражасида ўтиш учун кўргазмали қуроллар, жумладан, сифатли рангли расмлар керак бўлади. Бироқ ҳозир уларнинг етишмаслиги муаммо бўлиб турибди.\nСирдарё вилояти бош имом хатиби Мўминжон Усмонов таълим муассасалари дастурига киритилаётган бу каби ўзгаришлар жамият учун жуда катта фойда келтиради, деган фикрда.\nУнинг айтишича, ёш болаларга динни тушунтириб, эътиқодли, диёнатли, қаноатли этиб тарбиялаб, вояга етказиш оиланинг ҳам, жамиятнинг ҳам бахти бўлади.


Марғилон қўймас мени [Abdukarim Jumaboyev]\nМарғилон ижод аҳлига алоҳида эътиборлари учун Марғилон шаҳар ҳокими муҳтарам Абдуваҳоб Рўзиевга, ушбу китобнинг нашр этилишида ҳомийлик қилган «Ҳижрат» ва «Дилшод» фирмаларининг бошлиқлари ҳурматли Неъматжон Собиров ҳамда Рўзимуҳаммад Тешабоевларга самимий миннатдорчилик изҳор қиламан.\nАбдукарим Жумабоев — Марғилон шаҳрида яшаб ижод қилаётган қалам аҳлларидан бири. Касби — педагог. Ҳозир Марғилон шаҳрида жойлашган вилоят кўзи ожизлар кечки ва сиртқи мактабининг директори вазифасида ишлайди. Унинг шеърлари шаҳар, вилоят ва республика матбуоти орқали назм ихлосмандларига яхши таниш.\nИжодкорнинг бир қатор ғазаллари халқ эътиборини қозонган хонандалар куй-қўшиқлари қанотида шинавандалар қалбига етиб борган.\n«Марғилон қўймас мени...» Абдукарим Жумабоевнинг илк тўплами. Азиз шеърият мухлислари! Шоирнинг назм дафтаридан бир гулдаста тузиб ҳукмингизга ҳавола этар эканмиз, ижодкорга янада юксак парвозлар тилаб қоламиз.\nМустақил бўлганинг рост бўлсин, юртим,\nҚуёшдек кулганинг рост бўлсин, юртим.\nДенгиздек тўлганинг рост бўлсин, юртим,\nЭркинг, истиқлолинг мангуга бўлсин.\nҲазрат Навоийнинг орзуси эдинг,\nБуюк Темур қалбин ёғдуси эдинг,\nБобур дардларининг кўзгуси эдинг,\nНе ёвлар келмади бағринг яралаб,\nБойлигинг ташиди беармон талаб,\nЭнди дўст топамиз синаб, саралаб,\nЁдда сақлагаймиз ўғлонларингни,\nАкмал-у, Файзулло, Чўлпонларингни,\nҚодирий, Фитрат-у, Усмонларингни,\nЎзбекмиз, сабр ила бардошимиз бор,\nҲар тараф ҳар ёнда қардошимиз бор,\nХалқ севар, ҳақсевар юртбошимиз бор,\nОна Ўзбекистон, шоним, шавкатим,\nТангри бизга берган азиз неъматим,\nСенсан келажаги буюк давлатим —\nСоҳибқирон Амир Темур сўзи\nАё, авлодларим, турким — Туроним,\nЭй, менинг шавкатим, шаъним — имоним,\nСен билан биргадир руҳи равоним —\nБу улуғ айёмлар муборак бўлсин!\nСалламно айтамиз эрк — истиқлолга,\nСалламно айтамиз бу истиқболга,\nЗаррача шубҳа йўқ бахту иқболга —\nТурфа ағёримиз армонда қолди,\nҚонли кишанлар-да зормонда қолди,\nОлтинлар, гавҳарлар ҳамёнда қолди —\nБугун кўксимиз тоғ, дилимиз озод,\nБугун кўнглимиз чоғ, тилимиз озод,\nБугун бағримиз боғ, йўлимиз озод —\nЭй, халқим, беминнат она Турондан,\nБор меҳринг аяма, кечсанг-да жондан.\nБилгил Ватан севмоқ асл имондан,\nБу улуғ айёмлар муборак булсин!\nИстиқлол ва Биз\nЎтди истиқлолнинг яна бир йили,\nҲал бўлди юртимнинг қанча мушкули,\nЧорлар озодликнинг мунаввар йўли —\nДўстим, истиқлолга биз, нима бердик?\nДунёга кўрк ёзди она тилимиз,\nПокланди, имонга тўлди дилимиз.\nОламга танилди азиз элимиз,\nДўстим, истиқлолга биз нима бердик?\nЭнди тадбиркорнинг омади кулди,\nДеҳқон ўз ерининг қадрини билди.\nҲар ким ўз мулкининг соҳиби бўлди,\nОна юрт бағрида тинчлик барқарор,\nЎз тамға, туғимиз, қонунимиз бор.\nВатан мадҳияси янграр улуғвор,\nИстиқлол дилларга муҳаббат берди,\nВатанни сев деди, садоқат берди,\nБахт берди, туганмас саодат берди,\nЭл учун, юрт учун ёниб юрайлик,\nВатанни меҳримиз билан ўрайлик,\nГоҳо ўзимиздан сўраб турайлик —\nҚани, истиқлолга биз нима бердик?\nМен сени севдим-у не гуноҳ учун,\nАдашдим ҳижроннинг сўнгсиз йўлида,\nСирли олам ичра юрибман сармаст,\nТақдирим жиловн севги қўлида.\nУмидвор боқаман йўлингга ҳар тонг,\nРанж эмас, ором бор интизорликда,\nАгар ҳаёт қайтса, севардим сени,\nУмрим ўтса ҳамки, сенга зорликда.\nЗор бўлай, йўлингда интизор бўлай,\nМайли орзуларим топсалар завол,\nМайли севмасанг ҳам фақат билиб қўй\nСендек қизни севмоқ ўзи бир иқбол.\nСоғинаман ва бу соғинчдан\nРуҳим маюс тортиб кетади,\nҲижрон эса йигит бошимга.\nҒам юкини ортиб кетади.\nКимдир кўнглим кўтармоқ бўлиб,\nДардим билмай айтади даво.\nЖилмаяди кифтимга қоқиб,\nЎкинма, дер бу биркам дунё.\nКўзларимга ишора этиб —\nЭссиз йигит, дейдилар пинҳон.\nБилмайдилар: кўзлар дард эмас,\nСендан айру ўртагучи жон.\nҚайта боқмай сени кўраман,\nҚайга бормай хаёлинг йўлдош.\nФақат ўрнинг босолмас, ҳатто\nҚалбим ичра ёқсалар қуёш.\nМилтираган ёғду кўринмас,\nКўзларимга зим-зиё олам.\nЯшар экан ёруғ дунёда,\nАжаб, нурга зор бўлиб одам.\nАтрофимда мотамсаро ранг,\nГўё қуёш ўчай деган шам.\nЯшар экан зулматга кўниб,\nТақдирига тан бериб одам.\nГоҳи йиғлаб, гоҳи овуниб,\nЮрак-бағрин эзганда алам —\nЧидар экан алдаб ўзини\nНимадандур умидвор одам.\nЯхшиямки дилда муҳаббат,\nВа ёнимда сен борсан санам,\nЯхшиямки эзгу ташвишлар,\nТурфа ўйлар билан банд одам.\nБўлмасанг сен бу зулмат ичра,\nМажол қолмай қўймоққа қадам\nЎтар эдим бир шарпа янглиғ,\nТақдиримга тан бериб мен ҳам.\nТонгга қадар ёмғир йиғлади,\nЕр кўксини тўлдирди ёшга.\nЧақмоқ бўлиб кўкни тиғлади,\nСув қуйилди сабру бардошга.\nКўчаларда биров қолмади,\nДеразалар ёпилди тақ-тақ.\nҲеч ким унга қулоқ солмади,\nГулдуросга тўлса-да фалак.\nСукут сақлар борлиқ, мавжудот,\nЁмғир йиғлар бекас дарбадар.\nЭшик очмас бирор бир жонзот,\nБарча ухлар ғофил, алҳазар.\nЁмғир йиғлаб кетди. Тонг отиб,\nНурга тўлди, кулди табиат.\nЎзи шундай: йиғлаган қолиб,\nКулганларни кўрамиз фақат.\nСен учрасанг жоним, ногоҳон,\nЮрагимда бошланар исён,\nСени кўз-кўз қилади армон,\nПешонамга сиғмаган ёрим,\nЁлғон-ёлғон йиғлаган ёрим.\nЁшлик экан айланиб қолдим,\nНозларингга бойланиб қолдим,\nЁ адашдим, алданиб қолдим,\nЁр-ёр айтиб олиб кетдилар,\nУзоқ манзилларга етдилар.\nСени мендан жудо этдилар,\nЙўлларингда кўзларим қолди,\nАйтолмаган сўзларим қолди,\nАрмон қолди, орзу йўқолди,\nҚисмат экан ёринг бўлмадим,\nЎзгаларни ҳавас қилмадим.\nНа сен билдииг, на мен билмадим,\nКамолотга етар соқибжамоллар,\nҚоматлари шамшод, қоши ҳилоллар.\nОфатижон бўлар экан, аёллар,\nЎттиздан ўтсалар, қирққа етсалар.\nҲусну малоҳатда ягона бўлар,\nҚўрку латофатли жонона бўлар,\nАқлу заковатда бир дона бўлар,\nҚошига ўсмалар қўйганда кўринг,\nКўзига сурмалар сурганда кўринг,\nОчилиб кулганда, юрганда кўринг,\nЮзларига қараб тўйиб бўлмайди,\nБебош бу кўзларни тийиб бўлмайди,\nЎзи суймагунча, суйиб бўлмайди,\nФарзандига меҳри дунёча бўлар,\nСадоқатда Ширин, Лайлоча бўлар,\nХонадон яшнагай, нурларга тўлар,\nОтажон (Ҳазил Эмас)\nЙигирмада йигит ёшимда,\nДунё таъзим айлар қошимда,\nСевги деган савдо бошимда,\nМенга осон тутманг, отажон.\nЭркин Воҳид шеърин ёд олсам,\nҚўлда китоб хаёлга толсам,\nЧақирсангиз эшитмай қолсам,\nДардим сўранг онажонимдан,\nЁ жанжалкаш сингилжонимдан.\nҚўшни қизни севдим жонимдан,\nМактубларим чўзмага жойлаб,\nҲовлисига отаман пойлаб.\nҚўшни хола чиқар «ҳой-ҳой»лаб,\nШайтон: Қиздан қоласан, — дейди,\nОлиб қочсанг, оласан», — дейди,\nБунча бўшанг боласан, — дейди\nГулшаним десм арзир жонажон Марғилоним,\nЁшлигим баҳоридек навқирон Марғилоним.\nМеҳримни қўшиқ айлаб куйламай нечун васфинг,\nМафтунинг ёруғ олам бегумон Марғилоним.\nМеҳнатни севиб халқинг беқиёс замон ичра,\nБахт топди — саодатга ошён Марғилоним.\nЮксалиб ривож топдинг мустақил диёримда,\nЖон каби азиз номинг — Марғилон Марғилоним,\nСен бирла фахр айлар, бағрингда Кариминг ҳам,\nБахтли бир ниҳолингдир, онажон Марғилоним.\nЭй, фалак, ҳеч кимга ҳеч ким ҳеч қачон зор бўлмасин\nБемеҳр, дўст, бевафо ёр, бесамар кор бўлмасин.\nЧақса кеч бўлгай, биродар, қил ёмонлардан ҳазар,\nГанж дебон сен асраган қўйнингдаги мор бўлмасин.\nМансабу давлатга мағрур бўлма шайтон касбидир,\nРўзи маҳшар кеч қолурсан қанча иқрор бўлмасин.\nҲар киши ўрнида бўлсин, элга наф тегсин мудом,\nҚаҳратонда савти булбул, ёзда ҳеч қор бўлмасин.\nОқил эрсанг ҳар сўзингда қилмагил кибру ҳаво,\nКун келиб нодонлигинг эл ичра ошкор бўлмасин.\nЭй, Карим, не бўлса бўлсин асрасин Оллоҳ фақат,\nБошинг узра норасолар ишда саркор бўлмасин.\nЯхшидур (Эркин Воҳидов Ғазалига Назира)\nЯхшидур аччиқ ҳақиқат, лек ширин ёлғон ёмон,\nБу ширин ёлғонга лекин алданиб қолғон ёмон,\nРанжима дўстинг агар айбингни айтса рўйи рост,\nАсли инсон ортидан ҳар сўзда чайналғон ёмон.\nТоледур қалбинг аро дўст меҳри жо бўлса фақат,\nЗоҳиран ошно бўлиб, пинҳон оёқ чалғон ёмон.\nБошинг узра қўҳи ғам туҳматга тенг келмас сира,\nБол каби турмушга иғво заҳрини солғон ёмон.\nСўйла ростин доимо бошга қилич келганда ҳам,\nДард-ла қийналсанг, даво бор: бедард қийнолғон ёмон.\nДема Эркин назми ичра сенга не кордир Карим,\nГар ғазал қадрига етсанг лоқайд ўлтирғон ёмон.\nСенға деб ёзганим шеърим кўнгилда бир фиғон кўрдим,\nБу оҳдан дилдаги дарду кўзимдин ашк равон кўрдим.\nБу ишқ бедодидан минг дод чекарман фойдаси бўлмас,\nБужудим ўртаган ҳижрон чақар, гўё чаён кўрдим.\nНе толедир қаро бўлмиш, ёришмас минг қуёш ёқсанг,\nАсирдирман бу зулматда, қиёмат кун омон кўрдим.\nОмонлик истадим, аммо нетай оппоқ саҳарларни,\nСенингсиз нурли кунларни қаро тундай ёмон кўрдим.\nИзингга арзимас мендек ғариб, олма хаёлингга,\nУнутгил, бузмагил тинчинг сенга оромижон кўрдим.\nЖаҳонда не ширин сўз бор тенг ўлмас бир каломингга,\nМенга сўз айтмагин, жоним, қилурсан кўп зиён кўрдим.\nҚўролмай гул каби чеҳранг Карим қон йиғласа, не қадр,\nОёғинг остида қолган хазон умрим аён кўрдим.\nБўлмаса Не Ғам\nДарё бўлсанг-у уммон билмаса, не ғам,\nДоно бўлсанг-у нодон билмаса, не ғам.\nЁмонлардан эҳтиёт айла ўзингни,\nЯхшилигингни ёмон билмаса, не ғам.\nҚанчалар чиранмагин ҳақиқат синмас,\nРостгўй бўлсанг-у ёлғон билмаса, не ғам.\nҲайрон бўлма қопсалар қутуриб, ҳуриб,\nОдамлигингни ҳайвон билмаса, не ғам.\nОфтобга етолмайсан бўй чўзган билан,\nЕрдалигингни осмон билмаса не ғам.\nМурод, манзилга омон етмоқ ўзи бас,\nСарбонлигингни карвон билмаса, не ғам.\nҲар кимга дил сирингни айтмоқ не ҳожат,\nМажнунлигингни жаҳон билмаса, не ғам.\nКарим, яхши-ёмонга маскандир замин,\nУмр ўтмоқда инсон билмаса, не ғам.\nШеърларинг дардли, дединг — дардсиз ёза билмас уни,\nЁнмаса, ёндирмаса, ҳофиз қўшиқ қилмас уни.\nЧертмаса дил торларин, эссиз қалам, эссиз қоғоз,\nЛаҳзада бўлгай унут умри тугал йилмас уни.\nБир буюк шоир бўлолмас даста шеър ёзган билан,\nТуймаса эл қалби дардин, шеър деб айтилмас уни.\nСевги — дард, ҳижрон — азоб, оташ бўлиб ёндирса ишқ,\nТунни тонгларға уларсан, ёзмасанг бўлмас уни.\nСен Карим дунёсидирсан, дарди армони ўзинг,\nБўлмасанг, бўлмас ғазал ҳам, бахти ҳам кулмас уни.\nГул очиб чаман-чаман фасли навбаҳор бўлди,\nБоғлар яшил ранг олиб тоғлар лолазор бўлди.\nШарқираб сойлар оқар, навоси дилга ёқар,\nНовдалар маржон тақар, ҳар ён майсазор бўлди.\nГоҳ шивирлаб, гоҳ элаб, деҳқонга омад тилаб\nЁғар ёмғир эркалаб, тонглар беғубор бўлди.\nБулбул сайрар тўлғониб, ёнар гуллар гулхани,\nУл гулсевар ёр қани? Кўзлар интизор бўлди.\nЯйрашайлик кел, эркам, бугун баҳорий байрам,\nКелди наврўзи олам, қуёш зарнисор бўлди.\nДиёрим асли гўзал, гўзаллик фасли гўзал,\nЁзай деб шеъру ғазал Карим беқарор бўлди.\nБериб ҳар даврага оро, кулиб жонона ўйнайсиз,\nСочингиздан бўйи райҳон тараб ҳар ёна ўйнайсиз.\nАжаб қадду ажаб ҳусну назокат бобида танҳо,\nТошиб, тўлқинланиб дарё мисол мастона ўйнайсиз.\nГоҳи гир айланиб, гоҳи товуслардай ҳиром айлаб,\nЧаман янглиғ либос, ичра ёниб тўлғона ўйнайсиз.\nҲаё бирлан имо айлаб, кўзингиз бирла кўз боғлаб,\nИшорат айлабон айтиб, ширин афсона ўйнайсиз.\nКўрингайсиз бўлиб афғон, гоҳи маъбудаи ҳинду,\nҚарашлар гоҳида ошно, гоҳи бегона ўйнайсиз.\nБаҳор бағрида бир гулсиз, топиб санъат-ла бахтингиз,\nВатанга, элу юртимга қилиб шукрона ўйнайсиз.\nФақат сиз ўйламанг ёлғиз Карим рақсимга шайдо деб,\nКелинг олқиш билан кутгай, бутун Фарғона, ўйнайсиз.\nБахт эди бошингга гуллар чамбарин тақсам агар,\nГул баҳона таъби нозик кўнглингга ёқсам агар.\nБир қиё боқсанг дилимда гул очар фасли баҳор,\nЮзларинг ёнмоғи недин мен қиё боқсам агар.\nЛабларинг лаъли зилолин қадри зор этди мани\nНе ажаб ширин сўзнигдан сел бўлиб оқсам агар.\nКулсалар, майли маломат қилсалар ҳолим кўриб,\nГирдибод монанд изингдан ҳар томон чопсам агар.\nТош олиб қувсин маҳалланг, остонангдан мани,\nБир гадо янглиғ саҳарлар дарвозанг қоқсам агар.\nДейдилар ёпсангчи ҳасрат дафтарингни эй, Карим\nДардларим қайга ёзарман, дафтарим ёпсам, агар.\nМарғилон (Баҳри Байт)\nТовланур ял-ял ёниб тенгсиз гўзаллик маҳзани,\nБу менинг хонатласимдир турфа ранглар гулшани.\nГулшаним, боғим, баҳорим эй, чаман янглиғ шаҳар,\nМарғилон атласга коним сенга меҳрим жон қадар.\nЖон қадар севдим жамолинг атласингнинг аксидир,\nБоғларингга хўп ярашган қизларинг бўй-бастидир.\nБўю бастига муносиб эгнида атлас либос,\nРақс этар раққоса қизлар бунча дилбар, бунча соз.\nБунча соз «Ябас», «Яхудо», бунча соз «Бодикарам»,\nГоҳ «Шахмат», гоҳ «Табассум», гоҳ «Товус» кийса санам.\nГоҳ «Товус» кийса санам дилларда кулгай навбаҳор,\nБу латофат, бу назокат, бу нафосат қайда бор.\nҚайда бор айтинг алардек ишда илғор камтарин,\nКимсаной, Майрам, Назира мадҳин айтай қай бирин.\nҚай бирин фазлу камолин, шуҳратин айлай баён,\nФахримиз атласчи қизлар: сизга олқиш, сизга шон.\nСизга шон, шоҳи ипакка бердингиз сайқал — жило,\nҚўлларингиз сеҳри санъат мулкин этди истило.\nИстило бўлди кўнгиллар икки гулзор сеҳридан,\nБири атлас, бири зебо нозанин қиз меҳридан.\nМеҳриданми, сеҳриданми билмадим, ширин забон,\nТаъби нозик, ўзи нозик атласи кўрки жаҳон.\nАтласи кўрки жаҳондир солди ҳар дилга сурур,\nЭлу юрт ораста бўлса, бизга чин бахт шул эрур.\nШул зрур орзу-тилаклар дилни этмиш ошён,\nМустақиллик жабҳасида марди майдон Марғилон.\nЎртанур ҳижронда жоним, энди жон қўймас мени,\nҲаддидин ошди азоби имтиҳон қўймас мени.\nЭй, қанотимни қайирган бераҳм золим фалак,\nЛоақал ёрдин айирма, бу омон қўймас мени.\nҚайси тошларга урай мен бу ғариб ёлғиз бошим,\nКет дебон даргоҳидан номеҳрибон қўймас мени.\nАйб эмас вайроналарда чуғзидек тутсам макон,\nИшқ аро Мажнун атаб аҳли замон қўймас мени.\nТелбадек йўлдин адашдим, қайда карвоним кетур,\nБеркитиб дарвозасин Ўш, Андижон қўймас мени.\nБош олиб кетсам Карим, Бобур киби ёр истабон,\nҲазратим боғчам деганлар Марғилон қўймас мени.\nРаъноланур раъно десам, раъно деманг деб,\nЗеболанур зебо десам, зебо деманг деб.\nҚизлар аро ҳусну латофатда ягона,\nТанҳоланур, танҳо десам, танҳо деманг деб.\nШаҳлоларига термулиб қолсам агарда,\nШаҳлоланур шаҳло десам, шаҳло деманг деб.\nКелмай туриб кетмоқ учун излар баҳона,\nАйтилмаган гапларим бир дунё деманг деб.\nКокиллари қоматига зебо ярашмиш,\nОроланур барно десам, барно деманг деб.\nШайдо десам Карим севги садоқатингга,\nУёладур не бўлса ҳам шайдо деманг деб.\nДил Изҳори (Баҳри Байт)\nНе учун маҳзун бу кўнглим, не хаёлларга асир,\nКел санам, дардимни айтай ўзгинангга бирма-бир.\nБирма-бир айтай, нигорим, тутма лутфингни дариғ,\nБу азим дунёда ёлғиз меҳрибонимсан, ахир.\nСен ахир жону жаҳоним, гавҳари қимматбаҳо,\nДилгинамнинг сенга бўлган меҳри ошкор, дарди сир.\nСирлашиб ўлтир қошимда бир нафас ширин забон,\nХоҳла додимни эшитгил, ҳоҳла буткул сен гапир.\nСен гапир оҳу кўзингга термулиб лол ўлтирай,\nЛабларингдан дур сочилсин, мушки зулфингдан атир.\nАтри зулфингдин Карим кўнгли баҳор ўлса не тонг,\nБўлғуси обод нигоҳинг тушса саҳрои Кабир.\nЁр мени девона қилди ишқида,\nЭл аро афсона қилди ишқида.\nВаҳки додимни эшитмай ул санам,\nМулзаму ҳайрона қилди ишқида.\nЁнсаму куйсам, адо бўлсам не тонг,\nШам каби парвона қилди ишқида.\nЙўлида термултириб ҳар субҳи шом,\nКўзларим гирёна қилди ишқида.\nСаропо кездим жаҳонни дарбадар,\nМанзилим остона қилди ишқида.\nҚисмади сабру қаноатдан худо,\nСобиту мардона қилди ишқида.\nБир назар ташлаб Карим девонани,\nШоири Фарғона қилди ишқида.\nВаъдага айлаб вафо ёр қошима келган кезинг,\nШом эди, кулбамни равшан айлади ойдек юзинг.\nБу қадар кулгайму бахтим ёки туш алдар кўзим,\nСен наҳот ёнимдадирсан, сен наҳот келдинг ўзинг.\nЖилмайиб ҳолимни сўрдинг, рўбарўмда ўлтириб,\nБунчалар малҳам овозинг, бунча руҳпарвар сўзинг.\nКелди ширин суҳбатингдан кўзу кўнглимга ҳузур,\nТо қиёмат кўзларимдан узмасанг эрди кўзинг.\nИлтижо қилдим Каримдан: васлидин этма йироқ,\nВаъдага айлаб вафо ёр қошима келган кезинг.\nКўнгил мулкида сен борсан не бахтли ошёндир бу,\nХаёлинг, ўйларинг таскин берар, — оромижондир бу.\nСаҳарлар куйладим номинг мисоли булбули шайдо,\nСен, эй гул, этмадинг парво сўрарга не фиғондир, бу.\nЁнар рашкингда зор жисмим, ёнар жоним фироқингда,\nНе тонгким интизор қолган йўлингда нотавондир бу.\nСеварман изларинг ўтган гўзал боғу чаманларни,\nМанга васлинг насиб этган азизим Марғилондир бу.\nШириндир илк муҳаббатнинг азобу дардларин тортмоқ\nКарим кўнглига не малҳам фақат сенга аёндир бу.\nИнтизор эрди муҳаббат гулшани жоно биё,\nЗеб гирад аз ташрифи ту ин чаман оро биё.\nРавзаи ҳуснинг чироғи бахш этар дилга сурур,\nЭй шахе мулки малоҳат, кўзлари шаҳло биё.\nОташи ҳажрингда ёнмоқ шуд насиби ман қачон,\nОрзуе дорам висолинг мешавад ошно биё.\nАз нигоҳи дилсўзи ту ақлу хуш бегонадир,\nНав-банав ноз офарида орази зебо биё.\nГар бидони аз дилу жон дўст медорам туро,\nШу сабаб сенга Каримнинг меҳри бир дунё биё.\nКўнглим очилур жонон, биргина қараб қўйсанг,\nОшкор бўлмаса пинҳон биргина қараб қўйсанг.\nВаслингни тилаб кўзлар, ҳажрингда ёниб бўзлар,\nҚайда ҳам қолур ҳижрон, биргина қараб қўйсанг.\nХаёлинг дилга роҳат, йўлинг пойламоқ одат,\nТопиб лаҳзалик имкон биргина қараб қўйсанг.\nҚел, санам, ҳаё бирлан ё нозу адо бирлан,\nБўлур тенги йўқ эҳсон биргина қараб қўйсанг.\nИшқингда Карим ҳайрон, ушалсин эзгу армон,\nЖонингга бўлай қурбон, биргина қараб қўйсанг.\nГул каби чеҳрангга боққан ташна кўзлар қонадир,\nЛек кўнгилда меҳри ишқинг мисли офтоб ёнадир.\nСайри гул этмоққа чиқсанг сенга парвона бўлиб,\nЗор булбул гулга бўлган севгисидан тонадир.\nТортиниб хонамга кирсанг, юксалар кўнглим фақат,\nБўлмасанг ёнимда дунё кимсасиз бир хонадир.\nСен-ла ўтган лаҳзаларнинг қадри бор умримга тенг,\nҲар сўзинг меҳру муҳаббат мулкида дурдонадир.\nГоҳ висол сармастлигидан бахтиёрман беадад,\nГоҳи ҳижрон дарди ўртаб, жисми жон тўлғонадир.\nЖисми жон ўртанса ҳам, бахтимга сен бўлгил омон,\nСен билан шайдо Карим қалбига ғам бегонадир.\nМаҳвашу матлуб эрурсан, сўзларинг тотлуғ асал,\nКўзларинг ишқдин рисола, икки қошингдур ғазал.\nАсрасин Оллоҳ ёмонлар кўзидан, жоним сени\nЎзи берган неъматимдир, шамъи ҳуснинг бебадал.\nТим қаро зулфинг аро ойдин ойдинроқ юзинг,\nҚоматинг сарву санубар, хулқу рафторинг гўзал.\nЛайло деб исмингни гоҳо, гоҳи Ширин деб атаб,\n«Ҳамса»ни битмиш Алишер беш юз ўн беш йил аввал.\nУзмагай кўнгил висолинг лаззатидан аҳли ишқ,\nДейдилар: кимнинг насиби бу малаксиймо азал.\nБеқиёс ҳуснинг асири биргина бизлар эмас,\nИзларинг излар ҳамиша ою офтоб галма-гал.\nАрзимас шеърим қабул эт, кел, Карим кўнгли учун,\nДур сочиб лаъли лабингдан бир пас ўлтир лоақал.\nБорлиғимнинг боисидир онаизорим, онам,\nТопганим бахтим, нажотим, давлатим — борим онам.\nТо ҳануз жоним болам, деб эркалаб парвонадир,\nШоирам, ширин забоним, тўти гуфторим — онам.\nОҳ, десам жонимга пайванд айлагай ўз жонини,\nДардкашим хам дардларимга малҳаму дорим онам.\nГоҳ тириклик шевасидан кеч қолиб келсам агар,\nТермулиб йўлимга бедор, зору ҳушёрим онам.\nМинг қуёш ҳам тенг келолмас онажоним меҳрига,\nМеҳрибону мунисим, танти зиёкорим онам.\nЭй, Карим, ташлаб мени гар, кетса ҳамки ёру дўст,\nБу жаҳон бозорида ёлғиз харидорим онам.\nҚай куни сўзла, нигорим, бўлгуси ҳижрон тамом,\nҚай куни орзу ушалгай, қай куни армон тамом.\nҲар маҳал нозу адонинг янгисин кўргай кўзим,\nҚай куни бўлгай бу нозу бу азоби жон тамом.\nАйрилиқдин ўртанур дил, тилга келмас бир калом\nҚолмади сабр айламоққа заррача имкон тамом.\nИкки соҳилда турармиз, ўртада уммон фироқ,\nУнда сен ҳайрон турарсан, бунда мен гирён тамом.\nНе турар сенсиз Каримга бу жаҳоннинг қиммати,\nМен учун қолмас замину мен учун осмон тамом.\nЭслайсизму деб бердинг савол, наҳот, сени унутиб бўлса,\nЖоним, савол келди-ку малол, наҳот сени унутиб бўлса:\nЮлдузларни унутсам не тонг, гул юзларни унутсам, не тонг,\nКўзлари шўх, қошлари ҳилол, наҳот сени унутиб бўлса.\nҲажринг аро зор бўлган ўзим, гоҳи тирик; гоҳ ўлган ўзим,\nДардинг олай эй, соҳибжамол, наҳот сени унутиб бўлса.\nУнут: бўлсин осуда тунлар, ўша ширин орзули кунлар,\nМайли бари бўлса-да увол наҳот сени унутиб бўлса.\nЁниб-ёниб ўтган ошиқлар ва маъшуқдар номига қасам,\nСени севдим, севгим безавол, наҳот сени унутиб бўлса.\nОйлар ўтар, йиллар бегумон сенга Карим меҳри бир жаҳон,\nЎзинг сўзла, ўзинг ойжамол, наҳот сени унутиб бўлса.\nСалом айлаб кириб келдинг бу не ширин нафас бўлди\nҚўнгилдан хоҳишу ғамлар... абас бўлди, абас бўлди.\nРақиб ҳоли ёмон бўлди, бахил бағрига қон тўлди,\nЖаҳон кўнгли қароларга қафас бўлди, қафас бўлди.\nТушиб қиш тахтидан бир он баҳорни айлади султон,\nТаралди мушк ила райҳон ҳавас бўлди, ҳавас бўлди.\nЧаман қумрилари бийрон, навога тўлди кенг осмон,\nВисолдин яшнади ҳар ён, соғинчга басма бас бўлди.\nКарим, кўксини тоғ этдинг, бу тоғ бағрини боғ этдинг,\nВафо меҳру муҳаббатга асос бўлди, асос бўлди.\nТабассум айладинг зимдан, кўнгилни беқарор этдинг,\nУзатдинг қўлга ишқ созин, кўйингда бастакор этдинг.\nРубобим торларин чертиб сенга ишқим баён этсам,\nСаволимга жавоб бермай, ажаб, мафтуни зор этдинг.\nУмиду орзуга тўлган бу қалбим сенга зор эрди,\nНигоҳинг бирла қалбимни яна фасли баҳор этдинг.\nОлиб гоҳида тинчимни соғинтирдинг неча кунлар,\nЙўлингда икки кўзимни ўзимдек интизор этдинг.\nКелмадинг, қуёш ҳам ботиб кетди-ку,\nОқарди кеча, тонг отиб кетди-ку.\nУмид юлдузларим сўндилар бир-бир,\nАрмон орзуларни ютиб кетди-ку.\nСоғинчдан кўзларим ёшларга тўлди,\nОй кўкни булутга сотиб кетди-ку.\nНаҳот сенга етмас, қайдасан, жоним,\nОҳим Фарғонани тутиб кетди-ку.\nСен йўқсан ғамимдан бировга не ғам,\nДардларим ёзғучи котиб кетди-ку.\nТинмаса фиғоним, Карим, не илож,\nҲижрон жон-жонимдан ўтиб кетди-ку.\nДилбар паришон ўйланар кўринг бу холини,\nҚай бахтиёр банд айламиш фикру хаёлини.\nТонг еллари кокилларин мушки билан маст,\nШўхлик қилар гул баргидек тортар рўмолини.\nАқлу заковат акс этар кўзлар қаросида,\nМафтуни бўлдим бир кўриб ҳусну жамолини.\nБордим яқинроқ интизор кўз кўзни кўзлади,\nДил бўзлади, тил музлади айтмай саволини.\nТушгач нигоҳи мен томон қўзғалди ўрнидан,\nКўзлар томошо айлабон тўймас камолини.\nКетди Каримни ул пари ташлаб фироқига,\nҚалб гулшанига ўтқазиб севги ниҳолини.\nЛаҳзалар йил бўлди соғинганимдан,\nНе бўлса дил бўлди соғинганимдан.\nУл санам фироғи қаддимни букди,\nҒам юки зил бўлди соғинганимдан.\nБошимга ёғилди минг турфа меҳнат,\nЖафолар хил бўлди соғинганимдан.\nСўзларим англамас на дўст, на рақиб,\nБу нечук тил бўлди соғинганимдан.\nҲижрон рашк тошини мўлжалга отди,\nЮрак чил-чил бўлди соғинганимдан.\nНа тонгдан дарак бор, на ёрдан хабар,\nКўз ёшим сел бўлди соғинганимдан.\nНа телба эрурман, на соғ, эй Карим,\nБир ажаб феъл бўлди соғинганимдан.\nНе ажаб севдим чаманнинг бир гули раъносини,\nБўзлатиб қўймиш менингдек булбули шайдосини.\nКўрмасам бир кун кўринмас кўзга олам зийнати,\nЁд этиб таскнн топарман кўзлари шаҳлосини.\nРашк ила ҳижрон азоб берганда ҳам эъзоз этар,\nОшиқ ўз маҳбубини, кўнгил аро танҳосини.\nБахт эрур севмоқ севилмоқ, ўзга бахт бўлмас сира\nСевгидан топса киши ўз умрининг маъносини.\nТутмангиз осон Каримга, дард ила ёзса ғазал,\nБошидан ўтган билур илк севгининг савдосини.\nОнажон сизга бу оқшом тутганим гулдастадир,\nГулларимга меҳру ишқим жон каби вобастадир.\nСиз менинг жону жаҳоним, меҳрибоним, мунисим,\nҲар сўзингиз дилга малҳам, шоиму шоистадир.\nАйтсангиз меҳру муҳаббат бирла ширин аллалар,\nЛол қолур гулшанда булбул, ҳуш йўқотган хастадир.\nСиз билан обод бу дунёсиз билан болдек ҳаёт,\nСиз билан нурли, чароғон хонадон орастадир.\nТаърифингиз куйламоққа минг қўшиқ озлик қилур,\nШу сабабдин куй-қўшиқлар сизга даста-дастадир.\nМенга олам чароғондир сенинг рухсору олингдан,\nМисол андоза олгандек ою офтоб жамолингдан.\nҚаю Лайли, қаю Ширин сенга тенг ўлмағай ҳаргиз,\nБерилмас ҳеч кима нисбат, очилса сўз висолингдан.\nСен ўзбек дилбаридурсан, ҳаё, андишапарварсан,\nЖаҳон маҳбублари ибрат олур фазлу камолингдан.\nНе қилсанг, ихтиёр сенда асиру мубталодурман,\nЖазо икки кўзингдандир, имо икки ҳилолингдан.\nНечун ғаш бўлмасин кўнглим ўшал бешарм саболардан,\nМуаттар сочларинг ўпса, қучиб қадду ниҳолингдан.\nҲамиша гул каби чеҳранг Карим кўз устида, жоним,\nФироқингда кўнгил узмас умид айлаб висолингдан.\nЗор эдим бир кўргали, соҳибжамолим қайдадур,\nҚомати наврастаи, нозик ниҳолим қайдадур.\nКўз учида бир қараб, ҳолимни сўрса на бўлур,\nУл муҳаббат шоҳи-ю, бу хом хаёлим қайдадур.\nОй десам тунда кўрунмас, кун десам кундуз яна\nИндамас сайёралар шамсу ҳилолим қайдадур.\nБеркитур кўздин нари ёримни гулшан гуллари,\nСўйла, эй булбул, маним лайли мақолим қайдадир.\nҚайс киби саҳро кезиб, қилсам жунунлик касби кор,\nЧашмаи оби ҳаёт, лаъли зилолим қайдадур.\nКелса ҳам фасли хазон, сарғарса юзлар ғам дема,\nИзларинг излар Карим, такрор саволим қайдадур.\nБу нечук сўздир нигорим, билмадим дейсиз кулиб,\nСўзласам аҳволи зорим, билмадим дейсиз кулиб.\nАқлу хуш кетди ўзимдан сиз каби тарк айлади,\nЁ, синайсизми қарорим билмадим, дейсиз кулиб.\nБир қиё боқмай ўтарсиз, эътибор бермай сира,\nБари бирми йўғу борим, билмадим, дейсиз кулиб.\nМайлиму рашк оташида ўртаниб ёнса юрак,\nҚайда қолди ихтиёрим, билмадим, дейсиз кулиб.\nБир сафар айланг жавоб, ошиқ Каримдан бир савол\nҚай куни кулгай наҳорим, билмадим, дейсиз кулиб.\nДардим ортар кўрганимда баъзи бедард кимсалар,\nЎзи ишқдин бехабар-ку, севгидин лоф урсалар.\nДардим ортар, мансабу обрўси борлар хуш келиб,\nБағри тошлик бирла ошиқ ҳолатимдин кулсалар.\nДардим ортар, тош эмасман сабру бардош этгали,\nЎзгаларнинг илтифотин кунда айтиб турсалар.\nМайли, ер қилсин томоша, беписандлар ҳар куни,\nРашк тиғи бирлан дилимни минг бўлакка бўлсалар.\nБалки айбим севганимдир, балки рашкимдир хато,\nДардим ортар, ул санам бир сўз демай ўлтирсалар.\nБир ширин бўса гуноҳин, эй, Карим, ювмоқ учун,\nРозиман бир бор эмас, бир кунда минг ўлдурсалар.\nMuallif: Abdukarim Jumaboyev\n1 Margʻilon qoʻymas meni [Abdukarim Jumaboyev] 1244\n2 Margʻilonda boʻlganmisiz hech [Abdukarim Jumaboyev] 1555\n3 Марғилонда бўлганмисиз ҳеч [Abdukarim Jumaboyev] 1044


«Тошкент-4» терминалини қуриш ишлари тўхтатилди - Carzone.Uz\nТошкент аэропортининг «Тошкент-4» терминалини қуриш бўйича ишлар тўхтатилди. Бу ҳақда Ўзбекистон президенти Шавкат Мирзиёевнинг 30 июн куни имзоланган қарорида маълум қилинган, деб ёзади Sof.uz.\nҲужжатда қайд этилишича, терминал қурилиши аҳоли турар жойлари ва бошқа бинолар бузилишини, Қорасув канали ёқасидаги ҳудуддан аҳолини кўчиришни талаб этади. Булар ўз навбатида ушбу туман аҳолиси томонидан норозиликларга сабаб бўлган.\nБунинг ўрнига Ислом Каримов номидаги халқаро аэропортда реконструкция ишлари олиб борилади. Бу ишлар аэропортнинг парвозларни қабул қилиш қобилиятини ошириш ва халқаро парвозлар йўловчиларига юқори сифатли хизматлар кўрсатишга қаратилади.\nШунингдек, қарор талабларига кўра «Тошкент-Шарқ» аэродромида фуқаролик авиацияси учун мослаштирилади, унинг базасида замонавий аэропорт мажмуаси барпо этилади.\nҚурилиш лойиҳасини амалга ошириш бўйича ишчи гуруҳига Ўзбекистон Бош вазири Абдулла Арипов бошчилик қилади.\nЛойиҳанинг молиявий манбаалари — хорижий давлатларининг молиявий институтларининг маблағлари ва «Ўзбекистон ҳаво йўллар» миллий авиакомпаниясининг ўз маблағлари.=\nПрезидент қарорига асосан «Тошкент-Шарқ» аэродромида 2018 йил 1 февралига қадар қурилиш-монтаж ишлари амалга ошириш ва аэродромдан ҳарбий-транспорт авиацияси кўчириш масаласи ҳал қилиш бўйича топшириқлар берилган.\nЭслатиб ўтамиз, «Тошкент-4» терминали қурилиши бўйича инвестицион лойиҳаси 2015−2019 йилларда муҳандислик-коммуникация ва йўл-транспорт инфратузилмаларини ривожлантириш ва модернизация қилиш дастурига киритилган эди.\nТерминалнинг меъморий лойиҳаси Жанубий Кореянинг компаниялари томонидан ишлаб чиқилиб, қиймати 430 миллион долларга баҳоланган эди. 2019 йилда қурилиш ишларини якунлаш режалаштирилган эди.


Коронавирусга эмланганлар касалликни енгил ўтказади, реанимацияга тушмайди, ўлим ҳолати кузатилмайди — Мутахассис\nИлғор технологиялар маркази биотехнология лаборатория мудири Дилбар Далимова вакцина бўйича муҳим маълумотларни тақдим этди.\nХитойда дунёда энг тез юрадиган магнитли поезд яратилди\nЭнг юқори тезлиги соатига 600 км.гача чиқадиган ушбу транспорт воситаси бу борада дунё рейтингида етакчига айланди.\nХитойлик олимлар "COVID-19" қандай келиб чиққанини аниқладилар. У лабораторияда яратилмаган\n"SARS-CoV-2" вируси 2003 йилги "SARS-CoV" намунаси билан таққослаганда одам популяциясига жуда мослашган. "COVID-19" тарқалишидан олдин патоген инсон популяциясида қандайдир эволюцияни бошидан кечирган.\nХитойлик сармоядор Ҳоу Линг бундан уч ой аввал Учқўрғон туман давлат хизматлари марказида хорижий корхонасини рўйхатдан ўтказган эди. Қисқа вақт ичида 5 миллион АҚШ доллари миқдорида инвестиция киритилиб, янги технологиялар ўрнатилди. Айни пайтда бу ерда қишлоқ хўжалигида унумли саналган томчилатиб...\nЎзбекистонда қонунга хилоф равишда энг кўп фойдаланиладиган фирма номлари маълум қилинди\nАмалиётда айрим хўжалик юритувчи субъектларнинг бошқа юридик шахсларнинг кенг жамоатчиликка машҳур бўлган фирма номидан ҳуқуқ эгасининг рухсатисиз ўзининг фирма номларида фойдаланиши натижасида юридик шахсларнинг ишчанлик обрўсига салбий таъсир кўрсатишига, истеъмолчиларда ушбу субъектлар томонидан ўзгаларнинг товар белгисидан қонунга хилоф равишда фойдаланган...\nХитой "COVID-19"га қарши вакцина олмаган одамларга чекловлар жорий қилмоқчи\nМаҳаллий ҳокимиятларининг эмлаш тезлигини оширишга бўлган бу интилиши Хитой коммунистик партиясининг 2021 йилнинг декабрь ойига қадар мамлакатда оммавий иммунитетни шакллантиришга эришиш талаби билан боғлиқ.\nЎзбекистон Республикаси Президенти Ш.М.Мирзиёевнинг «Марказий ва Жанубий Осиё: минтақавий ўзаро боғлиқлик. Таҳдидлар ва имкониятлар» мавзусидаги халқаро конференциядаги нутқи\nЎзбекистон давлати ва ўзбек халқининг Марказий Осиёда тутган ўзига хос тарихий-сиёсий ҳамда стратегик ўрнини ҳеч ким инкор эта олмайди. Яъни мамлакатимиз нафақат геосиёсий ва геоиқтисодий нуқтаи назардан, балки мафкуравий, маданий-маърифий ҳамда диний жиҳатлардан ҳам минтақа ва унинг аҳолисини доимо бирлаштириб...\n24 йил олдин ўғирлаб кетилган ўғил ўз оиласига қайтарилди\nХитойлик Гуо Гантанг ва Чжан Венге бундан 24 йил олдин ўғирлаб кетилган ўғлини топишга муваффақ бўлди.\nЎзбекистон делегацияси Душанбе шаҳрида бўлиб ўтган ШҲТ ТИВК йиғилишида иштирок этди\n2021 йилнинг 13-14 июль кунлари Ўзбекистон Республикаси Ташқи ишлар вазири Абдулазиз Комилов бошчилигидаги делегация Шанхай Ҳамкорлик Ташкилотига аъзо давлатлар Ташқи ишлар вазирлари кенгашининг Душанбе шаҳрида бўлиб ўтган навбатдаги йиғилишида иштирок этди. Бу ҳақда "Халқ сўзи" мухбири Ҳасан Пайдоев хабар берди.\nАдабиёт бўйича Нобелга сазовор бўлган аёллар ҳақида биласизми?\nТаъсис қилинганидан бери ҳозирги вақтгача Нобель мукофотига 823 эркак, 49 аёл муносиб деб топилган. Адабиёт бўйича Нобель олган аёллар сони эса 15 нафарни ташкил қилади. Қуйида улар билан сизни таништириб ўтамиз.\n“Ўзбекгидроэнерго” ва тизим корхоналарида Covid-19 га қарши вакцинациянинг биринчи босқичи якунланди\n“Ўзбекгидроэнерго” АЖ ҳамда тизим корхона ва ташкилотларида тегишли тартибда ишчи-ходимларни COVID-19 га қарши вакцина билан эмлаш борасида раҳбарият томонидан зарурий амалий-ташкилий чора-тадбирлар кўрилмоқда.\nУшбу касалликни тўлақонли енгиб ўтишимизнинг ягона йўли аҳолида иммунитетни шакллантиришдир. Бунинг икки йўли мавжуд: биринчиси, аҳолини касалликка чалиниб иммунитет ҳосил қилиши, иккинчиси, вакцина олиш орқали иммунитет ҳосил қилиш. Биринчи ҳолат орқали касалликни енгиб ўтиш қанчалик хавфли эканлигини барчамиз кўриб турибмиз....\nShowing 121-138 of 2,807 items.


Шавкат Мирзиёев Ўзбекистондаги энг муаммоли соҳани маълум қилди » Ўзбекистон янгиликлари – Zamin.uz\nТошкент шаҳрида Олий Мажлис Қонунчилик палатаси ва Сенатининг қўшма мажлиси бўлиб ўтмоқда. Унда 97 нафар сенатор ва 150 нафар депутатлар иштирок этяпти. Қўшма мажлисда Ўзбекистон Республикаси президенти Шавкат Мирзиёев иштирок этиб, маъруза қилмоқда.\nБугунги кунда энг катта, оғир масалалар ёқилғи-энергетика соҳасида. Сизларга ростини айтмоқчиман: биз ёқилғи-энергетикада ҳали биринчи қадамларимизни ҳам амалга ошира олмаяпмиз. Тўғри, стратегия қабул қилдик, лекин уларни амалга ошириш бўйича, коррупцияни йўқ қилиш бўйича, ҳисоб-китобни жойига қўйиш бўйича ҳали ишларимиз мутлақо қониқарли эмас, десак адолатдан бўлади.\nКоррупция жуда кўп, порахўрлик жуда кўп, шунинг учун депутатлар ҳам, сенаторлар ҳам, ҳокимлар ҳам ёқилғи-энергетика соҳасига жуда катта эътибор бериши керак. Нега десангиз, ёқилғи-энергетикани жой-жойига қўймаганимизча саноатни, иқтисодиётни ривожлантириш жуда оғир бўлади. Минг афсус, йиллар давомида бу соҳалар коррупция билан ботқоққа тушиб кетган соҳалар, десак бу ҳам адолатдан бўлади.\nШунинг учун, энергетикадан кейин энг катта оғир соҳамиз геология, транспорт, темир йўлларимиз ҳам, ҳаво йўлларимиз ҳам дунё ҳамжамиятига, умуман, ҳозирги ислоҳотларимизга мутлақо тўғри келмайди. Қайсидир соҳа бўйича салгина йўналиш қилган бўлсак, лекин транспорт соҳаси бўйича ҳали биринчи қадам ҳам қўйганимиз йўқ.\nЙўл қурилиши бўйича аҳволимиз жуда ҳам... умуман, қурилиш ва йўл қурилиши бўйича аҳволимиз яхши эмас, ичимлик суви таъминоти бўйича катта-катта қарорлар қабул қилишимиз керак, узоқ-узоқ қишлоқларда одамларнинг норозилиги ҳам мана шу масалаларга жуда кўндаланг десак, бу ҳам тўғри бўлади», - деди давлат раҳбари.\nЯнгиликлар » Жамият » Шавкат Мирзиёев Ўзбекистондаги энг муаммоли соҳани маълум қилди


admin | 16-09-2019 | 4798\nДоно халқимиз “Дарё сувини баҳор-инсон қадрини меҳнат оширади” деб бежиз айтишмаган. Орамизда ҳалол меҳнати, хайрли ва савоб ишлари билан элда эъзоз топаётган инсонлар жуда кўп. Улардан бири истеъфодаги старшина Ярашбой Хўжамуратовдир.\nЎз умрини юртимиз тинчлиги, халқимиз осойишталигини таъминлашга бахшида этаётган бу инсон яқинда 70 ёшга тўлди. Ўша куни Хоразм вилояти ИИБ фахрийлар кенгаши раисининг ўринбосари, истеъфодаги майор Комилжон Тожиев бошчилигида бир гуруҳ ички ишлар фахрийлари, бу табаррук инсоннинг яқинлари, ҳамкасблари, шогирдлари устоз хонадонига ташриф буюришди. Юзларидан нур ёғилиб турган отахон меҳмонларни илқ қарши олар экан, умри зое кетмаётганига шукрона айтди.\n-Умрни оқар дарё, деб бежизга айтишмаган,-дейди қахрамонимиз Ярашбой ака Хўжамуратов.-Бир зумда болалик, ўсмирлик, йигитлик даврларини ортда қолдириб, қутлуғ ёшга етиб қолибмиз. Шукрлар бўлсинки, кексаликнинг ҳам ўз гашни, ўз масъулияти бор. Биз кексаларга хос бўлган фазилатларимиз билан ёшларимизга ибрат бўлмоғимиз, тўғри йўл кўрсатмоғимиз, маслаҳатлар, насиҳатлар бермоғимиз керак. Уларни юртимизга муносиб фарзандлар, комил инсонлар, касби-корли ҳунармандлар қилиб тарбияламоғимиз лозим. Ана шундагина кексалик, нуронийлик бурчини адо этган бўламиз.\nХизмат фаолиятини Боғот тумани ИИБ жамоат тартибини сақлаш гуруҳи инспектори лавозимида бошлаган сафдор Ярашбой Хўжамуратов устозлари подполковник Қадам Ўрозметов, майор Шарифбой Матназаровларнинг ўгитларига, насиҳатларига қулоқ тутди. Соҳага оид меъёрий ҳужжатларни қунт билан ўқиди ва хизмат интизомига қатъий риоя қилди. Ўзининг тиришқоқлиги, меҳатсеварлиги, хушмуомалалиги, касбига бўлган садоқати билан ҳамкасбларига ўрнак бўлди. У жамоат тартибини сақлаш, ҳуқуқбузарликларнинг олдини олиш билан бир қаторда содир этилган кўплаб жиноятларни фош этишда ҳам фаол иштирок эта бошлади.\n-Қахратон қиш ойи эди,-дея хизмат даврини хотирлайди Ярашбой ака Хўжамуратов.-Ҳамкасбим билан туман марказида тунги навбатчиликда эдик. Бир пайт бозор худудида ниманингдир бир неча бор “тақ”қиллаган товуши эшитилди. Дарҳол шеригимни марказий кўчада қолдириб, ўзим бозор томонга шошилдим. Узоқдан хўжалик моллари дўкони олдида кимнингдир шарпаси кўринди. Дарҳол дўкон ёнига бориб, атрофни кўздан кечириб чиқдим. Негадир ҳеч ким кўринмади. Дўкон эшигининг қулфи ҳам бузилмаган. Шу пайт дўкон рўпарасидаги ариқча ичидан кимдир отилиб чиқди-да, қоча бошлади. Бир зумда унга етиб олиб, “қочоқ”ни ерга қулатдим. Аммо у дарҳол ўрнидан туриб, қўлидаги пичоқ билан менга ташланди. Пайт пойлаб уни қуролсизлантирдим ва ички ишлар бўлимига олиб келдим. Ўз мақсадига эришолмаган бу кимса қатор ўғрилик жиноятларини содир қилиб, тергов ва суд органларидан яшириниб юрган Қ. Темур бўлиб чиқди. Эртасига бўлим бошлиғи, подполковник Қадам Ўрозметов хизмат вазифамни бажаришдаги хушёрлигим учун миннатдорлик билдирди ва пул мукофоти билан тақдирлади.\nҚахрамонимизнинг жамоат тартибини сақлаш, ҳуқуқбузарликларнинг олдини олишдаги фидойилигини ҳамкасблари ҳали-ҳануз фахр билан тилга олишади.\nОрадан ўн олти йил ўтгач, катта сержант Ярашбой Хўжамуратов хизмат фаолиятини Боғот тумани ИИБ ҳузуридаги қўриқлаш бўлинмасида давом эттирди. У бу вазифада ҳам самарали хизмат қилди ва қўриққа олинган масканларни ишончли муҳофаза қилишда ҳамкасбларига намуна бўлди.\nҚахрамонимиз 22 йил ички ишлар органларида самарали хизмат қилди ва старшина унвонида истеъфога чиқди. Шундан сўнг у бир неча йил боғдорчилик фермер хўжалигига раҳбарлик қилди. Қўшни вилоятлардан олма, нок, шафтоли, ўрик, олхўри, анор каби энг сара мева дарахт ниҳолларини келтириб, боғ барпо этди. Қишлоқда узумчиликни ривожлантиришга ўзининг муносиб ҳиссасини қўшди.\n-Ўз касбининг фидойилари доимо эл ардоғида бўлишган,-дейди Боғот тумани ИИБ фахрийлар кенгаши раиси, истеъфодаги майор Шарифбой Матназаров.-Ярашбой Хўжамуратов ҳам анашундай халқ ишончига сазовор бўлган бахтиёр инсонлардан бири. Унинг нафақага чиққанига 27 йилдан ошган бўлса-да, ҳамон маҳалланинг қувончу-ташвишлари билан бирга.\nОилани муқаддас деб билган Ярашбой ака турмуш ўртоғи Олмажон опа билан 12 нафар фарзандни камолга етказишди. Айни кунда улар жамиятимизнинг турли соҳаларида сидқидилдан меҳнат қилишяпти.\nИнсонларга меҳр-мурувват кўрсатсанг, ўзинг ҳам анашундай иззат- икромга сазовор бўласан, дейишади. Бугун 70 ёшини қаршилаётган истеъфодаги старшина Ярашбой Хўжамуратов бу ҳикматнинг нақадар ҳақиқат эканлигига яна бир бор амин бўляпти. Фурсатдан фойдаланиб, биз ҳам бу фидойи инсонни табаррук ёшлари билан самимий қутлаймиз.\nподполковник Зокир Исмоилов, вилоят ИИБ ходими.\nХудойберган ЖАББОРОВ, “Postda” мухбири.\nСуратда: Истеъфодаги старшина Ярашбой Хўжамуратов невараси билан.


Бугун ҳам айрим ҳудудларда чангли ғубор давом этади - xabar.uz\nБугун ҳам айрим ҳудудларда чангли ғубор...\n05.11.2021 08:52 0 1893\nБугун кундуз куни Ўзбекистонда қуруқ ва салқин об-ҳаво кутилмоқда. Баъзи жойларда чангли ғубор кузатилади. Шамол 7-12 м/с тезликда эсади. Ҳаво ҳарорати пасаяди ва 3-8° илиқни ташкил етади.\nПойтахтимизда ҳаво ўзгариб туради, ёғингарчилик кутилмайди. Чангли ғубор кузатилади. Шамол 5-10 м/с тезликда эсади. Ҳаво ҳарорати 5-7° илиқ бўлади.\nТоғли ҳудудларда ёғингарчилик кутилмайди. Баъзи жойларда туман тушиши мумкин. Шамол 7-12 м/с тезликда эсади. Ҳаво ҳарорати 3 даража совуқ-2 даража илиқ бўлади.\nҲодиса 21/12, 13:52


"Насаф" - "Нефтчи" Таркиблар маълум\n14 май, 2018, 17:24 487\nБугун, 14 май куни “Насаф” ўз майдонида Pepsi Суперлиганинг 12-тур учрашувини “Нефтчи” жамоасига қарши ўтказади. Учрашув “Марказий” стадионда бўлиб ўтади ва соат 18:00да бошланади.\nҚўйида жамоаларнинг асосий таркиблари билан танишишингиз мумкин:\n18:00 "Насаф" - "Нефтчи" 12-тур\n"Насаф": 35.Санжар Қувватов, 5.Ғолиб Ғайбуллаев, 6.Азизжон Ғаниев, 7.Одилжон Ҳамробеков, 14.Шароф Муҳитдинов, 17.Дониёр Нарзуллаев, 22.Игорь Голбан, 31.Сайдулло Раҳматов, 52.Шерзод Темиров, 69.Драган Черан (с), 92.Умарбек Эшмуродов.\nЗахира: 1.Умид Эргашев, 4.Мақсуд Каримов, 10.Бобир Абдухолиқов, , 18.Бобир Давлатов, 20.Ислом Кенжабоев, 21.Жаҳонгир Алиев, 30.Худоёрхон Сагдуллаев, 38.Акмал Мозговой, 55.Славко Лукич.\n"Нефтчи": “Нефтчи”: 1.Абдумавлон Абдужалилов, 2.Искандар Шойқулов, 3.Шукурали Пўлатов (с), 19.Авазбек Ўлмасалиев, 20.Ҳусниддин Ғофуров, 22.Абдужамол Исроилов, 23.Абдураҳмон Абдулҳақов, 25.Алишер Саматов, 71.Хуршид Асқаралиев, 90.Исломбек Каримов, 5.Достонбек Турсунов.\nЗахира: 21.Фаррух Турдалиев, 4.Сунатилло Эрматов, 6.Отабек Аҳмаджонов, 8.Аббосбек Махсталиев, 9.Абдул Азиз Юсупов, 10.Анвар Бердиев, 13.Жамшид Қобулов, 27.Даврон Маматов, 55.Аваз Агалиев.


Мудофаа вазирлигида 40 га яқин ҳарбий хизматчи ишдан бўшатилди / Ўзбекистон янгиликлари, энг сўнгги хабарлар\nСИЁСАТ 0 Шархлар 2750 кўрилди\nМудофаа вазирлигида 40 га яқин ҳарбий хизматчи ишдан бўшатилди\nМудофаа вазирлигида 40 га яқин ҳарбий хизматчи ишдан бўшатилди, 36 нафарининг лавозими пасайтирилди. Бу ҳақда Шавкат Мирзиёев Хавфсизлик кенгашининг кенгайтирилган йиғилишида маълум қилган.\nБундан ташқари, мудофаа вазирининг икки ўринбосари, Қуролли Кучлар академияси раҳбари ва Чирчиқ ҳарбий билим юрти бошлиғи лавозимидан озод қилинган.\nДавлат раҳбарининг таъкидлашича, бу биринчи навбатда, соҳада ҳарбий кадрлар фаолиятини аниқ баҳолашнинг рейтинг тизими мавжуд эмаслигини, оқибатда кадрларни танлаш ва жой-жойига қўйиш ишлари қониқарсиз эканини кўрсатади.\n«Мана шу ва бошқа мавжуд камчиликларни бартараф этиш, тизимда барча ишларни замон талаблари даражасида ташкил этиш, ҳарбий соҳада ислоҳотларни янада чуқурлаштириш мақсадида мен Бош штаб бошлиғи ҳамда барча ҳарбий округ қўмондонларини янгитдан тайинладим.\nШу муносабат билан барчангизни огоҳлантириб айтмоқчиман: 2018 йил сизлар учун катта синов йили бўлади. Нега деганда, ҳар қайси округ олдида турган вазифалар, мавжуд таҳдид ва хавф-хатарлар бир-бирига ўхшамайди. Буни ҳар қайси раҳбар чуқур билиши ва ўз фаолияти учун зарур хулоса чиқариб олиши даркор», - деди Шавкат Мирзиёев.\nЖиззахда тарбияси оғир ўқувчилар 3 кунлик ҳарбий машғулотларга жалб этилди (+фото)


17.03.2019 08:56 0 623\nТрамп ва Элизабет Уоррен.\nАҚШда президентлик сайловлари 2020 йил ноябрда бўлиб ўтади. Трамп республикачилар партиясидан ўз номзодини иккинчи муддатга илгари суришини билдирган бўлса, демократларнинг ўнга яқин вакиллари ягона битта вакилни саралаб-аниқлаб олишлари лозим. Элизабет Уоррен хоним АҚШ президентлигига демократлар орасидан ички курашларда қатнашаётган яна бир номзод экани ҳақида тўхталиб ўтгандик.\nЭлизабет Уорреннинг сиёсий душманлари унинг ўз келиб чиқишини ҳиндуларга бориб тақалишини ўйлаб топган, деб ҳисоблайди.\nУнинг қонун чиқарувчи органга сайловлар чоғидаги рақиби, республикачи Скотт Браун жаноблари бу аёл имтиёзларга эга бўлиш мақсадида Америка туб жой аҳолиси – ҳиндулар авлоди эканлиги ҳақидаги маълумотларни сохталаштирганликда айблади.\nБу орқали у университетда профессор лавозимини олиш учун туб жой аҳоли вакилларига яратилган имтиёзлардан фойдаланиб, манфаат топиб келган.\nМавзуга оид: Официантликдан президентликка қадар (1-қисм)\nБу можаро яна кун тартибига чиқди. «The Washington Post» журналистлари Уоррен 1980-йиллар ўрталарида Техас адвокатлар ассоциациясига кириш учун тўлдирган анкетасини ҳам топишган. Ҳисоб карточкасида ҳам у ўзини америкалик ҳиндулар авлоди, деб кўрсатган.\nУоррен сайловолди кампаниясига қўшилишдан олдин бу миш-мишларга раддия беришга қарор қилди ва ДНК тестидан ўтди. Унинг 6-10 аждодлари ҳақиқий ҳиндулар бўлгани аниқланди. Унинг рақиблари бу орқали Уоррен ўзини оқламоқчи бўлганини, бироқ у оддий америкаликка қараганда жисмида ҳиндулар қони янада камроқ оқишини исботлади, дея иддао қилишди.\nШимолий Америкада яшовчи чероки қабиласи расмий вакили эса Уорреннинг ўзини оқлаш учун ДНК тестини топширишдан фойдаланганини танқид қилиб, унинг қабиласи хонимни ҳинду деб ҳисобламаслигини таъкидлади.\nСенатор эса тарихдаги бу ноқулай вазият учун кечирим сўраганига қарамай уни ёлғончиликда айблашмоқда.\nТрамп ушбу хонимни ўзининг фаол рақобатчиси деб ҳисоблайди. Шу сабабли амалдаги президент унинг ҳар бир чиқишига танқидий муносабат бериб боришга интилмоқда.\nМасалан, Трамп жаноблари Уорренни «социалистик тузум қуришни истовчи фирибгар» деб атади.\n«Мен баъзан ҳиндулар маликаси Покахонтас деб номлайган Элизабет Уоррен ниҳоят президентлик сайловларига қўшилди. У номзодлар орасида АҚШ туб жой аҳолиси биринчи вакиласи сифатида курашадими ёки 32 йил аввалги хатолари унчалик фойда бермаганини тан оладими, буни сайловолди кампанияси чоғида кўрамиз», дея пичинг қилади Трамп.\nОпа ҳам бўш келмаяпти.\n«Мен хавфсизликни қуриш учун сидқидилдан ишлаётган одамларни қўллаб-қувватлашга ва ўртаҳол оилаларга ёрдам беришга тайёрман. Мен коррупциялашган Вашингтонни тозалашга тайёрман. Трамп ҳеч нарсани яхшилашга қодир эмас, унинг ҳеч қандай режаси йўқ ва бўлмаган ҳам. Вашингтон Трамп билан янада коррупциялашди ва янада дахлсиз бўлиб олди. Дональд Трамп Америка халқининг реал муаммолари ҳақида заррача тасаввурга эга эмас. Фақат бойлар ва таъсирли кишилар манфаатларини ҳимоя қилиш билан машғул», деб ёзади у ўз «Twitter»ида.\nУ сайловда ғалаба қозонса, Трампни қаматиш режаси бор. Бунга сабаблар етарли. Ҳозирча Трампнинг қайта сайланишига ҳеч қандай кафолат йўқ. Махсус прокурор Роберт Мюллер эса Трамп сайловолди штабининг Россия билан эҳтимолий келишуви бўйича тергов ҳаракатларини давом эттирмоқда. Барчаси тергов хулосаларига боғлиқ.\nАгар у Трамп учун ижобий якун топса-да, бошқача босим ўтказиш усуллари ҳам сақланиб қолади. Масалан, демократик партия аъзолари АҚШ Вакиллар палатасига сўнгги сайловлардан кейин назоратни ўз қўлларига олишгач, Трамп фаолиятини тергов қилиш режасини билдиришди.\nЭлизабет Уоррен. Фото: «Zerkalo.az»\nСабаб сифатида 2016 йилдаги президентлик сайловларида Россиянинг аралашуви, президентнинг солиқ декларацияси ва унинг бизнеси, Трампнинг Саудия Арабистонидаги молиявий манфаатлари, Пентагон раҳбари Жеймс Мэттиснинг сирли истеъфоси, Оқ уй раҳбарининг Суриядан қўшинларни олиб чиқишга қўққисдан қилган қарорлари келтирилмоқда.\nУлар солиқ тўламайди....\nОддий ўқувчида хўш, у ҳинду бўлса нима қилибди, деган савол туғилади. АҚШда 565 та ҳинду қабиласининг 5 миллион нафар вакили яшайди. Уларнинг учдан икки қисми мамлакат ҳудудининг 2 фоизини эгаллайдиган резервацияларда истиқомат қилмоқда.\nРезервацияларда яшовчилар АҚШнинг асосий халқига қараганда қатор имтиёзлардан фойдаланади. Улар ҳеч бир тўсиқларсиз казино, тамаки ва алкоголь ишлаб чиқаришни йўлга қўйиши мумкин.\nУлар яшайдиган ҳудудларда штатлар қонунлари ишламайди. Ҳиндулар ўзлари ўрнатган маҳаллий тартибларга амал қилади. Асосийси, уларнинг қоидалари федерал қонунчиликка зид бўлмаслиги керак.\nРезервациялар ўз ҳукуматини шакллантириши ва ҳатто ўз фуқаролигини тақдим этиши мумкин. Бундан ташқари, ҳокимият ҳиндуларга аввал йўқотилган ерлар учун товон пулларини тўлаб келмоқда.\nШу билан бирга улар федерал ҳукумат шаъфелигида бўлиб, уларга вояга етмаганларга бўлгани каби муносабат билан ёндашилади.\nЯъни, АҚШнинг бошқа фуқаролари каби тўлиқ ҳуқуқларга эга эмаслар. Масалан, сайловларда овоз бериш ҳуқуқига эга эмаслар ва шу сабабли солиқ ҳам тўлашмайди.\nШунингдек, улар савдо битимларини мустақил имзо қўя ва судларга ўзлари иштирок эта олмайди. Улар ўз фуқаролик эркинликларини амалга ошириш учун махсус воситачи ташкилот, яъни Ҳиндулар ишлари бўйича давлат бошқармаси фаолият юритади. Кундалик ҳаёт тарзини қабилалар кенгаши тартибга солади.\nФақат 16 фоиз ҳиндулар олий маълумотга эга, аксарияти на ўқишни ва на ёзишни билади. Қонунга кўра, қабила вакиллари университетларнинг бюджет ўринларига имтиҳонсиз топшириш ҳуқуқига эга. Ҳиндулар орасида ишсизлик жуда катта бўлиб, уларнинг учдан бир қисми тирикчиликка етадиган минимумдан паст даромадга эга. Жанубий Дакотада ишсизлар сони 83 фоизга етади.\nҲиндулар орасида ўз жонига қасд қилиш, ичкиликбозликдан нобуд бўлиш, пневмония ва диабет мамлакатдаги ўртача кўрсаткичдан икки баробар кўп. Уларнинг ижтимоий тўсиб қўйилгани ҳаётини яхшироқ қилишга ва ҳуқуқлари учун фаол курашишга тўсиқ бўлмоқда.\nЭнг ёмони, ҳинду хотин-қизлари оддий америкаликка нисбатан 3,5 баробар кўпроқ зўрланмоқда. Зўравонларнинг 85 фоизи ҳинду бўлмаган аҳоли вакиллари экани ташвишлидир.\nУларнинг 70 фоизи ўз тилини бутунлай унутган ва инглиз тилида сўзлашади. Рўйхатдан ўтган 139 та ҳинду тилларининг 130 таси йўқолиб кетиш арафасида турибди.\nҚонунга кўра, бу қадимий туб жой аҳолини ҳинду деб аташ мумкин эмас. Бироқ Трамп жаноблари доим Элизабет Уорренни ҳинду деб ҳақоратлайди. Уоррен эса ўзини улар қонига алоқадор, деб айтганида қандайдир манфаат топиш эмас, балки ҳиндуларга ёшлигидан меҳр билан ўсганини ва уларга ижтимоий хайрихоҳлик ҳиссини туйганини билдиришдан чарчамайди.\n27 минг квадрат километр ҳудудга эга штатнинг аҳолиси 7 миллион кишига яқин. У 1788 йилда ташкил топган ва маҳаллий ҳинду қабиласи номига қўйилган. Англияга қарши озодлик учун исён бошлаган Америкадаги 13 та штатдан биридир. АҚШ конституциясини имзолаган янги давлатнинг 6-штати бўлган. Штат 19-асрда АҚШ кемасозлик ва денгизчиликда тармоғида етакчи рол ўйнади.\nШимолда Нью-Гэмпшир ва Вермонт, ғарбда Нью-Йорк, жанубда Коннектикут ва Род-Айленд, шарқда Атлантика океани билан чегарадош.\nБостон энг йирик шаҳри ва штат маркази бўлиб, улкан агломерацияда 5,8 миллион киши яшайди. Ялпи ички маҳсулоти оз эмас, 500 миллиард долларга яқин. Католиклар улуши 44 фоиз, протестанлар 27 фоиз.\nМавзуга оид: Гавайилик қаҳрамон АҚШни ўзгартирмоқчи. Президентлик пойгасига яна бир хоним қўшилди\nШтат 14 округдан ташкил топган, 50 та шаҳар ва 301 та аҳоли манзилгоҳлари бор. Штат ўзининг либерал ва сўл қарашлари билан машҳур.\nАҚШдаги илк босма нашр, газета, кутубхона ва ўрта мактаб айнан шу штатда пайдо бўлган. Бу ерда интеллектуаллар тўпланган деса ҳам бўлади. АҚШнинг 75 та Нобель мукофоти совриндорларини етказган машҳур Гарвард университети, олий ўқув юртлари рейтингида пешқадамлардан саналган Массачусетс технологиялар институтлари айнан ушбу штатда жойлашган.\nДемократлар қўли узунми?\nҲозирда ички кураш албатта, қизғин паллага киргани йўқ. Аммо демократлар ўз орасидан Трампга қарши кура оладиган энг муносиб номзодни топиб олиши ва унинг атрофида бирлашиши лозим.\nАммо ёрқин етакчи кўзга ташланмаяпти. Шу сабабли собиқ президент Барак Обамани яна катта сиёсатга қайтиши мумкинлиги башорат қилинмоқда. Тўғри конституцияга кўра, у учинчи бора президент бўла олмайди, аммо вице-президент сифатида сиёсий жараёнларда билвосита иштирок этиши мумкин. У ҳолда унинг рафиқаси Мишель Обама ҳам демократлар орасида ўз номзодини илгари суриши мумкин.\nЁки бўлмаса, унинг собиқ вице-президенти, 76-ёшли Жозеф Байден иштирок этиши, шунда Обама номзодини вице-президент сифатида кўрсатиши мумкин. Ҳозирча у ўз номзодини апрель ойида эълон қилиши кутилмоқда. Аммо унинг яқин маслаҳатчилари аллақачон тайёргарлик ишларини бошлаб юборишди.\nЯна бир донгдор демократ 73 ёшли Хиллари Клинтон хоним Трамп билан курашдан сўнг катта сиёсатдан ҳафсаласи пир бўлган чоғи, бу галги сайловларда ортиқ қатнашмаслигини билдирди. Аммо у кимни қўллаб-қувватласа, ўша номзодга катта куч ва имконият бағишлаши муқаррар. 2016 йили партиядоши Элизабет Уоррен айнан уни қизғин қўллаб-қувватлагани ҳисобга олинса, бу гал чархпалак айланиши мумкин.\nЭлизабет Уоррен. Фото: «Известия»\nАммо 2016 йилда демократлар сафида Клинтон хоним билан рақобатлашган, Вермонт штатидан 77-ёшли Берни Сандерс унга асосий рақиб бўлиши мумкин.\nШу кунларда демократларни бошқа бир жиҳат қувонтирмоқда. Нью-Йорк собиқ мэри, миллиарддер Майкл Блумберг Демократик партиянинг молиявий жиҳатдан фаол қўллаб-қувватловчисидир. У Трампнинг қайта сайланмаслиги учун ярим миллиард доллар сарфлашга тайёрлигини очиқ маълум қилди.\nБу галги сайловларда Трампнинг муҳожирлик сиёсатидан норози 32 миллион лотин америкаликлар, 30 миллион афроамерикаликлар ҳам қатнашиши кутилмоқда. Трампни шунингдек АҚШдаги аёл сайловчилар ҳам хушламайди ва нозик жинс вакилаларининг 27 фоизи уни қўллаб-қувватламоқда. Улар ҳам демократлар қаторига қўшилса, республикачилар анча танг ҳолга тушади.\nТарихга назар солинса, 1872 йили Виктория Клафлин Вудхалл хоним АҚШ президентлиги учун сайловларда хотин-қизлар орасидан биринчи бўлиб, ўз номзодини илгари сурган эди. Бироқ ўшанда Улисс Грантга мағлубиятга учраган. Бирорта америкалик хотин-қиз ҳозиргача сиёсий жиҳатдан олий чўққини забт эта олмади. 2020 йилда уларнинг умидлари ушалиши учун барча асослар бор.\nА.Ҳасан ўғли, журналист\nТрамп АҚШ Президентлик пойгаси Элизабет Уоррен\nХориж бугун, 09:25\nШавкат Мирзиёев: «Мен мустақил Ўзбекистон ташкил топган даврда депутат бўлганман»


Бугун Исроилнинг Афула шаҳридаги савдо марказида портлаш юз бергани оқибатида камида тўрт одам, шу жумладан, худкуш террорчи нобуд бўлди ва 10дан ортиқ киши яраланди.\n12 декабр 2019, Тошкент вақти: 16:27\nСўнгги уч кун ичида Исроилда беш марта шундай портлаш содир этилди. Фаластиннинг Хамас жангари гуруҳи илгарги ҳужумлар жавобгарлигини ўз зиммасига олган эди.\nАйни пайтда, кўплаб халқаро ташкилотлар Исроил ҳукумати Ғазо ҳудудига кирмоқчи бўлган хорижийларга қарши чекловлар жорий этганига норозилик билдирмоқдалар.\nБМТнинг Жаҳон Соғлиқни сақлаш ташкилоти, Жаҳон озиқ-овқат дастури ва бошқа халқаро ташкилотларга кўра, Исроил чекловлари оқибатида Ғазодаги фаластинликларга ëрдам кўрсатиш ишлари деярли тўхтаб қолган.\nЯқинда Исроил ҳарбийлари ва чет эл фуқаролари ўртасида юз берган ҳодисалардан кейин, Исроил ҳукумати дипломатлар ва махсус рухсатномага эга бўлмаган барча хорижийларни Ғазо ҳудудига киришдан таъқиқлаб қўйди.


Ўзбекистон 09:31 / 03.12.2019 1794\nИнновацион ривожланиш вазири Иброҳим Абдураҳмонов бошчилигидаги делегация Ҳиндистоннинг Гужарат штатидаги “iCreate” (International centre for entrepreneurship and technology) ҳамда стартапларни ривожлантириш билан шуғулланувчи DevX компанияларига ташриф буюрди.\nАҳмадобод атрофида қад ростлаган “iCreate” тадбиркорлик ва технологиялар халқаро марказида тадбиркорлик, тадқиқотчилик, инновациялар, ахборот технологиялари, муҳандислик ва бошқа соҳаларнинг етакчи мутахассислари фаолият юритади. DevX компанияси эса техник экспертиза ва корпоратив алоқаларни ўрнатишда 20 йиллик тажрибага эга бўлган йирик инновацион тузилма бўлиб, корпорацияларга турли мураккабликдаги бизнес масалаларни ҳал этишда кўмак беради.\nТашриф доирасида Ўзбекистон Республикаси Инновацион ривожланиш вазирлиги ҳузуридаги Илғор технологиялар маркази ҳамда Ҳиндистоннинг iCreate (International centre for entrepreneurship and technology) компанияси, шунингдек DevX компанияси Ўзаро англашув меморандумларини имзолади.\nШунингдек, Ҳиндистон ва Ўзбекистон илмий жамоатчилиги ўртасида мулоқотни кенгайтириш, турли соҳаларда қўшма тадқиқотлар олиб борилишига қаратилган лойиҳалар ҳам амалга оширилиши кўзда тутилган.\nИлғор технологиялар марказида ҳиндистонлик ҳамкорлар билан биргаликда бир қатор қўшма стартап лойиҳаларини ўзида бирлаштирувчи “Технологик хаб”ни ташкил этишга келишдилар. “Технологик хаб“ стартап лойиҳалари муаллифлари ва ижрочиларини, мазкур стартап лойиҳаларнинг соҳалари бўйича мутахассисларни жамлашга қаратилган бўлиб, ТехХабда мавзулар бўйича оммавий тадбирлар, маърузалар, семинарлар, конференциялар, шунингдек, илм-фан ва инновацияларни тарғиб қилувчи тадбирлар ўтказилади.


TikTok’да 15 ёшгача бўлган фойдаланувчилар фақатгина ёпиқ аккаунт очиши мумкин бўлади\nTikTok видео хизмати вояга етмаганлар учун хавфсизлик созламаларини янгилайди ва автоматик равишда 15 ёшгача бўлган фойдаланувчилар аккаунтини ёпиқ тартибга ўтказади. Бу ҳақда платформанинг расмий сайтида айтилган.\nФото: «Teen Vogues»\nТаъкидланишича, шахсий профилларга жойлаштирилган видеоларни фақат эгаси томонидан тасдиқланган обуначилар кўришлари мумкин. Бундан ташқари, 15 ёшгача бўлган фойдаланувчилар ўз профилларини бошқаларга таклиф қила олмайди.\n«Янги чекловлар билан видео сервис ёш тиктокерларга контент яратишда жиддийроқ бўлишига имкон яратмоқчи», — деб тушунтиради TikTok.\nҲисобларни ёпиқ қилиш билан бир қаторда, хизмат 16 ёшгача бўлган фойдаланувчилар томонидан жойлаштирилган видеоларга изоҳ қолдиришни ҳам чеклайди. Улар постларни муҳокама қилишни ўчириб қўйишлари ёки уларни фақат дўстларига тақдим этишлари мумкин. Дуэт қилишда ҳам 16 ёшдан катта бўлиш чеклови киритилиши мумкин.\nБундан ташқари, агар фойдаланувчи 16 ёшдан кичик бўлса, бошқа аккаунтлар унинг видеосини юклаб олиш имкониятига эга бўлмайди. Компания сиёсатига кўра, дастурдан 13 ёшдан катта шахслар фойдаланиши мумкин.\n2019 йил февраль ойида АҚШ Федерал савдо комиссияси TikTok’ни болаларнинг интернетдаги шахсий ҳаётини ҳимоя қилиш тўғрисидаги қонунни бузгани учун 5,7 миллион доллар миқдорида жаримага тортган эди. Қонунга кўра, веб-сайтлар ва интернет хизматлари 13 ёшгача бўлган фойдаланувчиларнинг шахсий маълумотларини йиғишдан олдин ота-оналарнинг рухсатини олишлари керак.\nАввалроқ Россиядаги университетларнинг бирида TikTok факультети очилиши мумкинлиги ҳақида хабар берилган эди.


08:24 / 09.12.2019\nИлмий-тадқиқот институтларининг илмий фаолиятни конструктор-технологик таъминлаш, илмий лаборатория ускуналарига хизмат кўрсатиш вазифалари юклатилган муҳандис-техник ходимларининг базавий лавозим маошлари миқдорлари қайта индексацияланди.\nNorma’нинг ёзишича, бу август ойида бюджетдан молияланадиган ташкилотлар ходимларининг иш ҳақи оширилганлиги билан боғлиқдир. Эслатиб ўтамиз, ўша пайтдаги индексация 10 фоизни ташкил этган. Юқорида айтиб ўтилган ходимларнинг маоши ҳам шундай тартибда оширилган. Бу пулда қуйидагича ифодаланади.\nҲужжат 29.11.2019 йилда эълон қилинган.\n11:45 / 05.11.2020\nИюль-август ойларида иш ҳақи даражаси қандай ўзгаргани маълум қилинди\nЎзбекистонликларнинг ўртача ойлик иш ҳақи тўғрисида маълумот берилди


Мазкур тармоқда битта реклама 25 дона iPhone 11 Pro нархига тенг, лекин бу ҳали ҳолваси! - Terabayt.Uz\nМазкур тармоқда битта реклама 25 дона iPhone 11 Pro нархига тенг, лекин бу ҳали ҳолваси!\nGoogle Play ўтган йилнинг охирида энг зўр ўйин, илова, китоб, фильм ва сериаллари рўйхатини эълон қилган эди. Улар орасида TikTok – мусиқий фонли қисқа видеолавҳалар яратувчи ва улашилувчи ижтимоий тармоқ иловаси ҳам мавжуд. 2019 йилда ҳам унинг рейтинги баланд бўлиб турибди...\nЎҚИНГ: Ким етакчи - App Store ёки Play Market?! Энг кўп юкланган иловалар қайсилар?\nAd Age нашрининг аниқлашича, TikTok ижтимоий тармоғида реклама беришнинг минимал нархи 25 000 АҚШ долларига тенг экан! Таққослаш учун келтириб ўтсак: замонамиздаги энг қудратли смартфонлардан бири – Apple корпорацияси яқинда намойиш этган iPhone 11 Pro флагмани (сотиб олиш) нархи 999 доллардан бошланади. Демак, ўша TikTok’да битта реклама бериш нархига 25 та зўр айфон олиш мумкин!\nTikTok наздида энг арзони бўлган бундай реклама фойдаланувчининг янгиликлар тасмасида чиқувчи 5-15 сониялик видеолавҳа кўринишида бўлиб, бундай формат In-Feed Video деб аталади. Ижтимоий тармоқ фойдаланувчилари бундай роликларни баҳолашлари, изоҳлашлари ва дўстларига улашишлари мумкин. Реклама видеоси автоматик тарзда овоз билан ижро этилади. Реклама берувчи учун бундай лавҳа кунига 30 000 долларга тушиши мумкин.\nБу ҳали ҳолваси: TikTok маъмурияти компанияларга Hashtag Challenge форматли рекламани ҳам таклиф этади ва у 150 минг доллар туради! Бунда реклама кампанияси олти кун мобайнида, бренд номидан флешмоб кўринишида олти кун давом этади. Реклама баннери «Қизиқарли» варақасида акс этиб, ҳақи тўланган ҳэштег эса иккинчи ўринда бириктирилиб туради.\nЎҚИНГ: Етиб келдик: Xiaomi каби, энди Samsung ҳам смартфонларини рекламага тўлдириб ташлайди\nTikTok булардан ташқари Brand Takeover форматида ҳам реклама беришни таклиф этади. Бунда кунига 50 минг доллар эвазига фойдаланувчиларга тўлиқ экранли баннер кўрсатилади. Branded Lenses туридаги рекламада эса 120 минг доллар эвазига брендланган 2D ёки 3D фильтрлари яратилади.\nХулласи калом, шунақа гаплар – TikTok тармоғида рекламанинг нархи осмонда. Мазкур компаниянинг таъкидлашича, сервиснинг ойлик аудиторияси 800 миллион нафар фаол фойдаланувчини ташкил этади.\nЎҚИНГ: Бу машҳур фотомодель битта Instagram-пости учун қанча пул олишини тасаввур ҳам қилолмайсиз!\n#Apple #Apple iPhone #ижтимоий тармоқлар #иловалар #нархлар #реклама #Apple iPhone 11 Pro #TikTok


Янги ўқув йилида мактабларда дарслар гибрид шаклда давом этиши кутиляпти\n14:26 / 09.08.2021\nЯнги 2021-2022 ўқув йилида мактабларда дарслар гибрид шаклда давом этишига тайёргарлик кўрилмоқда. Бу ҳақда Халқ таълими вазирлиги хабар берди.\nҚайд этилишича, янги 2021-2022 ўқув йили яқинлашгани сари ота-оналардан унинг қандай шаклда бўлиши борасида кўплаб саволлар келиб тушмоқда.\n“Барчангизга маълумки, бугунги кунда бутун дунёдаги каби юртимизда ҳам коронавирусга чалиниш ҳолатлари давом этмоқда. Энг ачинарлиси, ўтган йилдагига нисбатан мактаб ёшидаги болалар орасида ҳам касаллик тарқалиши ҳолатлари кўпайгани кузатилмоқда”, дейилади маълумотда.\nШу боис Халқ таълими вазирлиги янги 2021-2022 ўқув йилида мактабларда дарс жараёни гибрид шаклда давом эттирилишига тайёргарлик кўраётганини маълум қилган. Бунда мактабда юзага келадиган вазиятга қараб мактаб Санитария-эпидемиология назорати марказлари таклифига асосан маҳаллий кенгашлар қарорларига кўра айрим мактаблар карантинга ёпилиб, масофавий тизимга ўтказилиши мумкин.\nХалқ таълими вазирлиги анъанавий таълим тўлиқ тикланиши учун барча тизим ходимларини тезроқ вакцина олишларини сўраб қолган. Ҳеч қандай энг замонавий масофавий таълим тизими ҳам бевосита мактабдаги таълим ўрнини боса олмаслиги айтилади.\n“Ҳурматли ота-оналар! Юқоридагиларни инобатга олган ҳолда, фарзандларингизни имкониятингиз доирасида мактабга тайёрлашингиз мумкинлигини ва бунда карантин талабларига риоя қилишингизни сўраб қоламиз. Шу ўринда, бугунги мураккаб вазиятдан чиқиб кетишнинг ягона йўли бу вакцинация, шу боис сизлардан ўзингиз ва яқинларингиз саломатлигини ҳимоя қилиш учун вакцинация жараёнларида фаол қатнашишингизни сўраб қоламиз”, дейилади вазирлик ахборотида.


АҚШ президенти Жорж Буш терроризмга алоқадорликда гумон қилинганларни сўроқ қилишда қаттиқ усуллардан фойдаланишга рухсат берувчи қонун лойиҳасини имзолади.\nВашингтонда ҳужжатни имзолашдан олдин сўзлаган Жорж Буш: “Ушбу қонун лойиҳаси ҳам бизнинг маънавий қадриятларимиз ҳам халқаро мажбуриятларимиз талабларига тўлиқ жавоб беради. Аввал айтиб ўтганимдек, Қўшма Штатлари маҳбусларни қийнамайди. Бу бизнинг қонунларимиз ва қадриятларимизга зиддир”, – дея баёнот берди АҚШ раҳбари.\nИмзоланган ҳужжат АҚШ ҳукуматига террорчиликка алоқаси бўлган шахсларни дарҳол ҳарбий трибуналда жавобгарликка тортишни назарда тутади.


Андрей Микляев: "Ўйин бобида рақибдан устун эдик" / CHAMPIONAT.asia\n15:29Қаҳҳор Мўминов - Пандемия вақтида Шомуродовнинг трансфери, Европа клубларининг футболчи танлаш сиёсати ва Ўзбекистон нима учун Жаҳон чемпионатига чиқа олмаётгани ҳақида 0 15:22Клопп "Ливерпуль"да ван Дейкни ким алмаштириши мумкинлиги айтди 0 15:00Роналду Ди Марияни "Ювентус"да кўришни хоҳлайди 1 14:35Про лигада дастлабки босқич якунланди. Олдинда бизни қайноқ ноябрь кутмоқда 5 14:13Роналду машғулотларга қайтиш учун яна бир бор коронавирусга манфий тест топшириши керак 0 13:50Бахтиёр Ашурматов: "Узр, финал Қаршида бўладиган бўлди" 14 13:37Бугун футбол. "Насаф" - "Қўқон-1912" 15 13:20Моуринью яна бир "Реал" футболчисини "Тоттенхэм"га таклиф қилмоқчи 1 12:58К-лига. "Сеонгнам" ўз уйида "Бусан И'Парк"ни иродали тарзда мағлуб этди 2 12:24Милик "Наполи" билан янги шартнома имзолашдан бош тортди ва январда жамоадан кетадиган бўлди 2 12:00Омадсизликлар гирдобида қолган "Ювентус", мағлубият нималигини билмаётган "Милан" ва бошқа ўйинлар: А Серия 6-тур превьюси 11 11:59Coca Cola Суперлига. Бугун медаллар учун курашаётган "Насаф" ҳамда "Қўқон-1912" Қаршида тўқнаш келади 26 11:57Хамес "Ньюкасл"га қарши ўйинни ўтказиб юборади 0 11:50Бахтиёржон Толиповни табриклаймиз! 2 11:28"Атлетико" "Осасуна"га қарши ўйин учун қайдномасини эълон қилди. Унда бир қатор етакчилар, хусусан Луис Суарес йўқ 0\nАндрей Микляев: "Ўйин бобида рақибдан устун эдик"\nТеглар : "Бухоро" "Локомотив"Андрей Микляев\n"Бухоро"га қарши ўйиндан кейин "Локомотив" бош мураббийи Андрей Микляев ўз фикрларини билдириб ўтди.\n- Ўйин осон ўтмади. Учрашувни яхши бошладик, учта гол уриб олдик. Кўринишидан биз ўйинни шундай тугатишимиз ҳам мумкин эди, лекин ўзимизга муаммо орттирдик. Биринчи бўлим якунида кўрсатилган қизил карточкадан кейин иккинчи таймда бир неча ўзгаришлар қилган ҳолда ўйинни қайта қуришга ҳаракат қилдик. Шу сабабдан иккинчи таймда ҳимояда ўйнашга тўғри келди, вазиятлар яратишда бироз қийналдик. Футболчилар танаффусда берилган кўрсатмаларни бажаришди. Уч очко олганимиздан хурсандман. Биз бунга ўйин бобида ҳам лойиқ эдик.\n- Темурхўжа Абдухолиқов бош ҳакамга кўп бора эътироз билдирди. Унинг характери бироз ўзгаргандек.\n- Билмадим. Бу ўйиннинг босимига, ҳиссиётларнинг жиловланмаслигига ҳам боғлиқ. Ўйин давомида унга ҳам бу борада кўп гапирмаслиги кераклигини таъкидлаб турдик. Ҳиссиёт ҳаммада бор. Масалан, сариқ карточка берилган вазиятда рақиблар футболчиси Эргаш Исмоилов билан боғлиқ вазиятни ҳам мисол қилиб келтирса бўлади. Барчаси тушунарсиз. Ўйинда бундай вазиятлар бўлиб туради.


500 миллиондан 80 миллиард долларгача: Машҳурларнинг жуда қимматга тушган ажрашишлари (фото) - 21 Февраля 2022 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2022 » Февраль » 21 » 500 миллиондан 80 миллиард долларгача: Машҳурларнинг жуда қимматга тушган ажрашишлари (фото)\nОддий одамлар ажрашишаётганда одатда квартира, машина ва яна нимларнидир бўлишишади. Машҳурларда эса мол-мулкнинг анча узун рўйхат бўлади, банк ҳисоблари ҳам жуда катта. Ажралиш иши билан шуғулланган адвокатлар ҳам бундай пайтда анча-мунча фойда олади. Собиқ эрларига жуда қимматга тушган энг катта ажралишлар ҳақида гаплашамиз.\nБилл Гейтс ва Мелинда Френч: 80 миллиард доллар\nУларнинг севгиси ишдаги ишқ билан бошланган. Билл Мелинданинг раҳбари эди, жуфтлик иш бўйича биргаликда кўп йиллар ишлашди, 27 йил давомида босқичма-босқич муваффақиятга эришишди. Коронавирус пандемияси сабаб бошланган карантин уларга муносабатларининг бошқа қирраларини ҳам кўрсатиб қўйди. Чунки энди улар ақлдан озар даражадаги иш жадвалисиз, биргаликда кўп вақт ўтказишлари керак эди. Эр-хотин бунга чидай олмади. Компенсация сифатида Мелинда дунёнинг энг бой одамидан мол-мулкининг ярмини, яъни 80 миллиард доллар олди.\nЖефф Безос ва Маккензи Скотт: 69 миллиард доллар\nДунёнинг энг бадавлат одами ҳам ажралиш пайтида яхшигина пулга тушди, шундан кейин у энг бой одамлар рейтингида пастлади. Аммо Маккензи ажрашгандан кейин дунёдаги энг бой аёллардан бирига айланди. Суд қарорига кўра, у Безос мулкининг ярмига, яъни қарийб 69 миллиард долларга эга бўлишга ҳақли эди. Аммо Безоснинг акциялари, қасрлари, бошқа кўчмас мулклари ва баҳам кўриш учун жуда кўп қимматбаҳо буюмлари бор. Бироқ Маккензи бу нарсалар учун талашиб ўтирмади. У пулнинг катта қисмини хайрия ишларига сарфлади, мол-мулк, акциялар ва бошқа муҳим ҳужжатларни ҳам ҳеч бир муаммосиз собиқ эрига қолдирди.\nРоман Абрамович ва унинг рафиқаси Ирина: 6 миллиард фунт стерлинг\nОлигарх собиқ стюардесса билан 15 йилдан ортиқ бирга яшади. Ҳар доим шундай бўладиганга ўхшарди, лекин бу никоҳ умрининг охиригача давом этмади. Бироқ Ирина қуруқ қўл билан қолмади, албатта. Ажрашиш пайтида у Романдан 6 миллиард фунт стерлинг олди. Қиммат виллалар, қасрлар ва квартираларни ҳисобга олмаганда, бу сумма Иринани қониқтирган.\nАлек Вильденштейн ва Жослин: 4 миллиард доллар\n20 йиллик турмушдан сўнг, француз тадбиркори Алек хиёнат устида қўлга тушди: рафиқаси Жослин уни маъшуқаси билан ушлаб олди. Ажралишда миллиардларни бўлишишни истамаган Алек дарҳол хотинига таҳдид қила бошлади. Бироқ Жослин ҳеч иккиланмай, таваккал қилди: у эрини таҳдид қилгани учун судга берди, бунинг учун Алек шартли қамоқ жазосига ҳукм қилинди, шунингдек, хиёнаткор эрини ажрашиш учун судга бериб, 4 миллиард доллардан кўпроқ пул ундириб олди.\nРуперт Мердок ва унинг турмуш ўртоқлари Анна ва Венди: 1,7 миллиард доллар ва 1,8 миллиард доллар\nБадавлат бу одам икки марта шов-шувли ва жанжалли ажралиш жараёнидан ўтган. Руперт биринчи хотини Анна билан 25 йил давомида яшаган. Шунча йиллик муносабат ҳам оиласини сақлаб қолишга сабаб бўлолмади. Медиамагнат Анна билан ажрашгач, унга 1,7 миллиард доллар тўлади. Аннадан кейин янги ва ёш хотини Венди билан оила қурди. Венди билан 13 йил яшагач, у билан ҳам ажрашишга қарор қилди ва яна мулкни тақсимлашга тўғри келди: Венди эридан 1,8 миллиард доллар олди.\nМел Гибсон ва Робин Мур: 850 миллион доллар\nРобин билан кўп йиллик турмушидан сўнг, Мел россиялик гўзал Оксана Григоревага илакишиб қолди. Бунинг учун у хотини билан ажрашишга ва унга яхшигина товон тўлашга тайёр эди. Робин Мур нафақат 850 миллион доллар олди, балки ажрашгандан кейин Мелнинг ишлари чаппасига кетганидан завқланди ҳам. Унинг рус севгилиси билан никоҳи узоққа бормади, карьерасида ҳам муваффақиятсизликка учради, Гибсоннинг кескин баёнотлари сабаб жамоатчиликнинг ундан юз ўгирди.\nДубай шайхи Муҳаммад ва малика Хая: 730 миллион доллар\nМалика Хая Дубай шайхи билан ажрашаётганда уни яхшигина сумма учун судга берди. Умуман олганда, бу ҳикоя аввалгиларидан фарқ қилади. Бошқа аёллардан фарқли ўлароқ, малика Хая эридан қутулиш учун болалари билан Дубайдан қочишга мажбур бўлди. Миш-мишларга кўра, унинг эри қоидаларига қарши чиққанларга, ҳатто оиласига нисбатан ҳам жуда шафқатсиз муносабатда бўлган. У ўз қизларини қамоққа ташлаб, қийноқларга солган. Хаянинг Иордания қироли Абдулла II нинг синглиси бўлгани, акаси синглиси ва фарзандларининг Буюк Британияда дахлсизлик мақомига эга бўлишига ёрдам бергани аёлга ҳамма нарсани суд орқали ҳал қилишга ёрдам берди.\nКатегория: YANGILIKLAR / ЯНГИЛИКЛАР / ХАБАРЛАР / МАЪЛУМОТЛАР | Просмотров: 67 | Добавил: Sherlaruz.CoM | Теги: #xabarlar, #newsuz, #новости, #uznews, #habarlar, #news, #Yangiliklar, #ahborot, #Yangilik | Рейтинг: 0.0/0


Фарғоналик йигитнинг сирли ўлими бўйича расмий маълумот берилди - zarnews.uz\nИжтимоий тармоқларда тарқалган “Қўқонда сирли ўлим қотиллари кимлар...” сарлавҳали мақола юзасидан Фарғона вилояти прокуратураси расмий баёнот берди.\n2019 йил 16 сентябрда Қўқон шаҳар, Истиқлол кўчаси, 65-уйда яшаган Ф.Абдуназаровнинг ўз яшаш хонадонида тўсатдан вафот этганлиги ҳолати юзасидан Қўқон шаҳар прокуратураси томонидан терговга қадар текширув ўтказилган.\nСуд-тиббий экспертиза хулосасида марҳум Ф.Абдуназаровнинг ўлими тромбоз касаллиги, ўпка артерия қон томирларининг тромбоэмболияси оқибатида ўткир нафас ва юрак қон томир етишмовчилиги оқибатида келиб чиққанлиги кўрсатилган.\nШунингдек, марҳум Ф.Абдуназаров ҳаётлик вақтида тромбоз, ўпка артериясининг қон томири тромбоэмболияси билан касалланганлиги, айнан шу касаллик унинг ўлимига бевосита сабаб бўлганлиги баён этилган.\nМарҳумдан олинган қон намуналари таркибидан дори воситалари топилмаган. Р.Турсунов ва Р.Иргашевлар 2019 йил 15 сентябрда ўртоғи Ф.Абдуназаров билан бирга соат 20:00 ларда кўришиб, бирга пиво ичиб ўтиришганлиги, Ф.Абдуназаров маст бўлиб қолганлиги сабабли соат 23:00 ларда Р.Турсунов уни яшаш хонадонига олиб бориб ташлаб келганлиги, Ф.Абдуназаров бирор бир дори воситаси истъемол қилмаганлигини, уларнинг ўртасида бирор бир жанжал бўлмаганлигини билдиришган.\nТекширув натижаларига кўра, Ф.Абдуназаровнинг вафот этганлиги ҳолатида бирон бир шахснинг ҳаракатларида жиноят таркиби мавжуд эмаслиги сабабли 2019 йил 15 октябрда жиноят иши қўзғатиш рад этилган ҳамда бу ҳақда марҳумнинг яқин қариндошларига маълум қилинган.\nТеглар: Фарғона қотиллик


Трамп Россия ва АҚШни ИШИДга қарши курашда биргаликда ҳаракат қилишга чақирди\n10:55 / 04.03.2016\nАҚШ президентлигига Республикачилар партиясидан номзод Дональд Трамп Fox News телеканилида ўтказилган дебатда Россия билан муносабатларни йўлга қўйиш унинг учун ёқимли бўлишини айтиб ўтди.\n«Путин мен ҳақимда гапириб ўтди, аммо мен у ҳақда гапирмаган эдим. У мен ҳақимда анча яхши гапларни гапирди. Биз Россия билан муносабатларимизни яхши томонга ўзгартирсак яхши бўлар эди», — деди миллиардер.\nУнинг сўзларига кўра, Қўшма Штатлар триллионлаб долларни бекорга сарфлагандан кўра, хорижий давлатлар билан муносабатини тўғри йўлга қўя билиши керак. Россия мамлакатга ИШИДга қарши курашда яқин ёрдамчи бўлиши мумкин, деган миллиардер.


Акула устида сёрфинг учганлар табиат муҳофазачилари танқидига учради\n14:15 / 23.06.2015\nИнтернетда икки эркак ҳозирда мавжуд бўлган акулалардан энг каттаси бўлган улкан китсимон акула устида сёрфинг учаётгани тасвирланган видео пайдо бўлди.\nКитсимон акула сув юзасига яқин жуда секин ҳаракатланиб, инсонларга умуман ҳеч қандай хавф солмайди. Кўринишидан видеода катерда сайр қилиб юрган эркаклар бундан хабардор бўлишган ва акуланинг устига чиқиб, унинг белида сёрфинг учишга қарор қилишган.\nКатердаги бошқа дам олувчилар катердан туриб буни видоега олишган, ҳайқириб, кулиб, ўз ҳамроҳларини қўллаб-қувватлашган.\nВидео табиат муҳофазачилари томонидан кескин танқидга учради, улар ушбу шахсларга нисбатан айблов қўйилиши кераклигини айтишмоқда.\n“Ушбу видеодан одамзоднинг ёввойи табиатга жирканч муносабатини кўриш мумкин. Улар бундай баҳайбат жонзотни кўриш бахтига муяссар бўлганларидан хурсанд бўлиш ўрнига, шундай аҳмоқларча ҳунар кўрсатишга қарор қилишган”, дейишди табиат муҳофазачилари.\nВидео Facebook`да жойлаштирилиб, кейинроқ ўчириб ташланган.\n«Лайк» босиш масъулияти ёки сизни бошқаришларига йўл қўйманг


«Чиройли думалаш». Азиза Ёқубова видео олаётганида йиқилиб тушди — видео - ShouBiz.uz\nЯнгиликлар 13:09 | 6.5.22\n«Чиройли думалаш». Азиза Ёқубова видео олаётганида йиқилиб тушди — видео\nАктриса чиройли юриш учун ҳаракат қилган\nАктриса, телебошловчи Азиза Ёқубова Instagram саҳифасига видео олаётган пайтда йиқилиб тушди.\nУ чиройли юрмоқчи бўлган. Бироқ ўша вақтда оёғи қайрилиб йиқилиб тушган.\n«Чиройли юраман деб чиройли думаладим», — дейди у.\nЭслатиб ўтамиз, аввалроқ Паризода тўйда рақс тушаётган вақтда йиқилиб тушганди. Паризода ўз саҳифасига ушбу ҳолат акс этган видеони жойлаган. Унинг сўзларига кўра, боши айланган ва ўзини бошқаролмай қолган. Шу сабабли рақс вақтида йиқилиб тушган. Бироқ бу вақтда унинг ансамлидаги бошқа қизлар, яъни раққосанинг шогирдлари уни ўраб олган. «Бугун бошим айланиб, ўзимни бошқаролмай қолдим», — дейди раққоса\nШунингдек, раққоса қор устида рақс тушаётган вақтда сирпаниб йиқилиб тушган. Раққоса ўзининг саҳифасига видео жойлаган. Унда раққос Мустафаев Бехзод билан қор ёғаётган вақтда ўйинга тушаётгани акс этган. Видео сўнггида Паризода сирпаниб кетади ва йиқилиб тушади. Унинг кузатувчилари видео остига соғлиғидан аҳвотир эканини билдириб, изоҳлар қолдирган. Айримлари эса йиқилган бўлсада рақс аъло даражада чиққанини таъкидлаган.\nХонанда Селена Гомес халқаро мукофотлаш маросимида тўсатдан йиқилиб тушган. АҚШннг Лос-Анжелес штатида 27 февраль куни ўтказилган мукофотларини топшириш маросимида хонанда Селена Гомес ҳаддан ортиқ узун либос ва баланд пошна кийган. Натижада у фотографлар йўлaгида йиқилиб кетган. Хонандага соқчилар ёрдам кўрсатган ва кейинчалик маълум бўлишича у бутун тадбир давомида пойабзалсиз юрган.\nКаниза ҳам тўйда куйлаётган вақтида йиқилиб тушганди. Унинг сўзларига кўра, тўйда бир қиз қўлидан тортгани cабабли йиқилиб тушган. Шунингдек, Каниза бу воқеани 100 дан ортиқ одам видеога олгани ва бу видео тарқалиб кетиши мумкинлигини таъкидлади.


Қўчқор ака ютқазмайди, қолганлар-чи?\nЛимоннинг нархи бу йил ҳам арзонлашмади. Килоси ўн минг сўмдан кам эмас.\nТалдираззоқлик Қўчқор Эшон¬қулов ҳам икки йилдан бери лимон етиштиради. Аммо бозорга олиб чиққан эмас. Чунки, маҳалланинг ўзидан ортмайди. Умр бўйи комбайн бошқарган механизаторнинг лимон етиштираётгани кўпларнинг ҳавасини келтирган. Бироқ иш бошқа, ҳавас бошқа экан-да!\nУ кишини одатдагидек иссиқхонада учратдик. 20 туп лимон ва мондарин ҳосили кўзни қувонтиради. Янги йил арафасида – цитрус мевалар бироз танқис, нарх-наво ошаётган вақтга бориб, улар пишиб етилади.\n– Миришкор деҳқон эмасман, 32 йил механизатор бўлиб ишладим, – дейди Қ.Эшонқулов. – Нафақага чиққач, бўш ўтиргим келмади. Бошида иккиланганим рост. Қарасам, кўпчилик лимон экяпти. Кимдан кам жойим бор? Бир киши уддалаган ишни истаган инсон эплаб кетиши мумкин. Тортинмаслик, эринмаслик керак, холос. Ана шу қатъият, иштиёқ билан ишни бошлаб юбордим.\nИссиқхонамиз бир сотихдан ошмайди. Томорқанинг бир четини эгаллаган. Шунгами, бироз тордек кўринади. Аммо ҳосили мўл. Келгуси йилнинг февраль ойида яна бир сотихли иссиқхона қурсакми, деган ниятимиз бор. "Вилли франк", "Писбон", "Юбилейний", Ф-1, Ф-2 навидан экмоқчимиз. Улар қисқа вақт ичида ҳосилга киради. Ҳозирги кунда экилган "Меъёр" нави узоғи билан икки йил ичида 30-35 килограмм мева беришни бошлайди. Шоҳидаги ҳосилни кўряпсизми? Янги йилга яқин улардан беш миллионга яқин даромад олиш мумкин.\nШу ўринда яна бир гап. Шайман деҳқон бозоридаги нарх-наво, лимон савдоси билан қизиққанимизда, бир жиҳат эътиборимизни тортди. Икки-уч растани эгаллаб, лимон сотаётган сотувчиларга юзландик. Маҳсулотни қайси маҳалладан, улгуржи нархда сотиб олгани билан қизиқдик. Афсуски, биз кутган жавоб бўлмади. Лимоннинг асосий қисми бошқа тумандан келтириб, сотилаётган экан. Шунинг ўзиёқ, томорқадан унумли фойдаланиш, иссиқхоналар фаолиятини туманимизда ҳам кенгайтириш лозимлигини анг¬латмайдими?


Бугун бизни қандай об-ҳаво кутмоқда? - Халқ сўзи\nБугун бизни қандай об-ҳаво кутмоқда?\n07:00 19 Март 2020 Lifestyle\nРеспублика Гидрометеорология маркази Ўзбекистонда 19 март, пайшанба куни, кутилаётган об-ҳаво маълумотини эълон қилди.\nТошкент шаҳрида ҳаво ўзгариб туради, ёғингарчилик кутилмайди. Шамол шарқдан 3-8 метр/секунд тезликда эсади. Ҳарорат кечаси 10-12 даража илиқ, кундузи 23-25 даража илиқ бўлади.\nҚорақалпоғистон Республикаси ҳамда Хоразм вилоятида ҳаво ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади. Ҳарорат кечаси 8-13 даража илиқ, кундузи 20-25 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади. Ҳарорат кечаси 10-15 даража илиқ, кундузи 23-28 даража илиқ бўлади.\nТошкент, Самарқанд, Жиззах, Сирдарё вилоятларида ҳаво ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади. Ҳарорат кечаси 10-15 даража илиқ, кундузи 20-25 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади. Ҳарорат кечаси 10-15 даража илиқ, кундузи 23-28 даража илиқ бўлади.\nАндижон, Наманган, Фарғона вилоятларида ҳаво ўзгариб туради, ёғингарчилик кутилмайди. Шамол шарқдан 5-10 метр/секунд тезликда эсади. Ҳарорат кечаси 7-12 даража илиқ, кундузи 21-26 даража илиқ бўлади.\nРеспубликанинг тоғли ҳудудларида ҳаво ўзгариб туради, ёғингарчилик бўлиши мумкин. Қор кўчиши хавфи бор. Шамол шарқдан 7-12 метр/секунд тезликда эсади. Ҳарорат кечаси 2-7 даража илиқ, кундузи 15-20 даража илиқ бўлади.


Жисмоний шахсларга такси хизматлари кўрсатиш ҳуқуқини бериш масаласи қўшимча ўрганилиши маълум қилинди - Sharh.uz\nБош саҳифа|Сиёсат|Жисмоний шахсларга такси хизматлари кўрсатиш ҳуқуқини бериш масаласи қўшимча ўрганилиши маълум қилинди\nЖисмоний шахсларга такси хизматлари кўрсатиш ҳуқуқини бериш масаласи қўшимча ўрганилиши маълум қилинди\n2018 йил 11 апрелда Ўзбекистон Республикаси Президентининг “Тадбиркорлик фаолияти соҳасидаги лицензиялаш ва рухсат бериш тартиб-таомилларини янада қисқартириш ва соддалаштириш, шунингдек бизнес юритиш шароитларини яхшилаш чора-тадбирлари тўғрисида”ги Фармони имзоланди.\nАдлия вазирлиги Ахборот хизматининг маълум қилишича, Фармон лойиҳаси жорий йилнинг 26 февралидан 13 мартига қадар Интерактив давлат хизматлари ягона порталида жамоатчилик муҳокамасидан ўтган. Муҳокамага қўйилган лойиҳанинг 6-иловасида сиғими 4 йўловчи ўринга мўлжалланган енгил автомобилларга эга бўлган жисмоний шахсларга якка тартибдаги тадбиркорлик шаклида такси хизматлари кўрсатиш ҳуқуқини бериш назарда тутилган эди.\nМуҳокама давомида муҳокамада тушган таклифлар, фикрлардан келиб чиқиб лойиҳага тегишли ўзгартиришлар киритилган. Бу жараёнда жисмоний шахсларга якка тартибдаги тадбиркорлик шаклида такси хизматлари кўрсатиш ҳуқуқини бериш масаласи яна бир бора қўшимча ўрганиб чиқиш учун Фармон лойиҳасидан ажратиб олинган.\n“Давлат мукофотлари тўғрисида”ги Қонун янги таҳрирда қабул қилинди Ёрдамга муҳтож аёлларга арзон уй-жойлар бериш тартиби тасдиқланди


Хитойча коммунизм: идеология, сингдирилган мафкура ва келажак агрессияси… - Zamin.uz\nИнсоният цивилизацияси бошланганидан бери энг яхши бошқарув шаклини изламоқда. Минг йиллар давомида бизнинг сиёсий тизимларимиз ўзгариб бораётган сиёсий қадриятлар ва инсоният цивилизациясининг тараққиёти билан доимо боғланиб борди.\n«Қайта қуриш» авжига чиқаётган кезларда, гарчанд инсоният бошқа бошқарув шаклини ўйлаб топишига ҳеч ким ишонмаса ҳам, дунё коммунизм ва либерал демократиядан иборат бўлиб қолмади. Шарқий Европа ва Совет Иттифоқидаги коммунистик режимларнинг қулаши Ғарб либерал демократиясининг устунлигини кўрсатди. Бироқ либерал демократия қанча яшайди ва у энг маъқул вариантмиди?..\nАмерикалик олим, жаноб Фукуяманинг сўзларига кўра, ғарб либерал демократияси «инсоният ғоявий эволюциясининг якуний нуқтаси» ва «сиёсий ҳукуматларнинг бошқарувида якуний шакли» деб даъво қилинди. Эртами-кечми Ғарб либерал демократияси — «энг яхши» сиёсий тизим ва инсониятнинг «якуний» ютуғи бўлиб қолиши, сиёсий тизимларнинг бошқа барча шаклларини мағлубиятга учратиб, ягона бошқарув шаклига айлананиши керак эди. Бироқ биз ўйлагандек, авторитаризм барҳам топмади. Аксинча, бугун ўша коммунизмдан қолиб кетган «эскилар»нинг чидамлилиги янада ошиб, Ғарб демократиясининг устун ҳукмронлиги учун мисли кўрилмаган муаммоларни келтириб чиқармоқда.\nЭнг қудратли ҳисобланган коммунистик Совет Иттифоқи парчалангач, бошқа ҳеч қайси бир партияли мамлакат ғарб йўлини тўсолмайди деб ўйлашганди. Шарқий Европа ва Совет Иттифоқида коммунизм қулаганидан қарийб ўттиз йил ўтди ҳамки, Хитойдаги коммунистик партия Ғарб либерал демократиясига катта қийинчиликлар туғдирмоқда. Кўп йиллар давомида кутилганидек, қулаб тушиш ўрнига, Хитой Коммунистик партияси ажойиб иқтисодий мўъжиза яратди.\n2011 йилда Хитой расман Японияни ортда қолдириб, дунёдаги иккинчи йирик иқтисодиётга айланди. Ялпи ички маҳсулотнинг йиллик ўсиш суръати 7 фоиздан ошадиган бўлса, Хитой сўнгги ўн йил ичида энг йирик жаҳон иқтисодиётига айланиши кутилмоқда. Халқаро валюта жамғармаси (ХВЖ) маълумотларига кўра, Хитой 2014 йилдаёқ АҚШни ортда қолдириб, дунёдаги энг йирик иқтисодиётга айланиб бўлган.\nЭнди дунё аввалгидан ҳам кўпроқ авторитар режимдаги мамлакат билан муроса қилишга мажбур бўлмоқда. Совет Иттифоқининг қулаши Шарқий Европада ҳам коммунизмнинг инқирозига олиб келди. Бироқ, нима учундир, ёппасига либерал демократияга ўтиб кета бошлаган бошқа коммунистик давлатларга Хитой эргашмади. Профессор Цзинхань Зенгнинг Хитой идеологиясига оид изланишларидан маълум бўлишича, ХКПнинг ҳокимиятда қолиш учун зарур бўлган иккита муҳим стратегия — мафкуравий мослашиш ва етакчилик меросини институционализация қилишни ўрганиш коммунистик тизимни сақлаб қолишда муҳим ўрин тутган. Унинг фикрига кўра, мафкура ва партия етакчилигига меросхўрлиги ХКПни сақлаб қолишида ҳал қилувчи рол ўйнаган.\nХитой 30 йилда мисли кўрилмаган иқтисодий муваффақиятларга эришди, бироқ коммунизмнинг «хитойча талқини» зўравонликка ва кучли авторитар бошқарувга қурилган, деган шубҳалар пайдо бўла бошлади. Хитой Коммунистик партияси конституциясига кўра, партиянинг «энг юқори идеал ва пировард мақсади» ва назарий жиҳатдан унинг мавжуд бўлишининг ягона сабаби — коммунизмга эришишдир. Бироқ Хитойча коммунизм «китобидагидақа» эмас-ку.\nКоммунистик партиянинг капиталистик жамият барпо этишни режалаштираётгани ғалати туюлади. Аслини оладиган бўлсак, Хитой яратаётган жамиятни капиталистик деб аташ ҳам унчалик тўғри эмас. Нега десангиз, ғарб либерал капиталистик давлатлари Хитой яратаётган идеологияни капитализм деб тан олмайдилар. Коммунистик идеаллардан узоқлашиш муқаррар равишда Хитойда коммунистик эътиқодларнинг пасайишига ва улкан мафкуравий бўшлиқни яратишига олиб келди.\n1980-йилларнинг охирларида ушбу вакуум, либерал ижтимоий қадриятлар билан тўқнашганида, ХКПнинг мафкуравий асосларини заифлаштирди, бу эса бутун мамлакат бўйлаб демократияни қўллаб-қувватловчи оммавий норозилик намойишларини келтириб чиқарди. Қолаверса, бу пасайиш нафақат ХКПнинг мафкуравий асосларига қақшатқич зарба бўлди, балки партия ич-ичидан зил кетишига олиб келди, дейилади профессор Цзинхань Зенгнинг хулосаларида.\n1979 йилдан 1992 йилгача квази-капиталистик иқтисодий сиёсат ва ХКПнинг социализмга содиқлиги ўртасида туб зиддиятлар келиб чиқди. Квази-капиталистик иқтисодий сиёсатни иқтисодий ўсишни таъминлаш учун муҳим деб ҳисоблаган элита қатлам бошқа гуруҳлар томонидан ҳужумга учраганлиги ҳақида ҳам фаразлар мавжуд. ХКП таркибидаги бу бўлиниш бир қатор жиддий ва салбий оқибатларга олиб келган. 1992 йилда бозор иқтисодиёти расман тан олинганлиги сабабли, партиядаги бўлиниш аста-секин ХКП капитализмга қандай бориши ёки бормаслиги кун тартибида биринчи бўлди.\nКапитализмни танқид қилувчи ва миллатчи социализмнинг янги шаклини афзал кўрган «янги чап» элита ижтимоий-иқтисодий ишларда давлат учун катта роль ўйнашнинг маъқул эканлигини, умуминсоний қадриятларни қабул қилган либерал тарафдорлар эса либералликни илгари суришга ҳаракат қилишди. Партиянинг бирлиги ва Хитойда етакчилик-меросхўрлик тизимининг қонунийлиги бу орқали катта хавф остига тушиб қолди.\nУмуман олганда, замонавий Хитой авторитар бошқарувни қонунийлаштиришда айблаб келинади. Аммо Хитойнинг сиёсий идеологияси ва аҳолига сингдираётган мафкураси бошидан Буюк Хитой сиёсатини тиклаш ва энг гегемон давлатга айланиш бўлиб қолган.\nМафкуравий мослашувдан ташқари, партия етакчилигига меросхўрлигини институционализация қилиш ХКПнинг ҳаётий муҳим стратегияси бўлиб қолиши тахмин қилинган эди ва шундай бўлиб ҳам қолди. Бироқ, халқаро таҳлилчиларга кўра, 70-йилларнинг охиридан бошлаб ХКПнинг мафкуравий бурилиши партияни иккига бўлиб юборди. Элита ичидаги бўлинишлар хавфини тарих тез-тез намойиш этади: «авторитар режимларнинг аксарияти омма томонидан ағдарилиши натижасида эмас, балки элита ўртасида бўлинишлар туфайли муваффақиятсизликка учрайди» дейди профессор ва халқаро аналитик О’Доннелл.\n«Шунинг учун ҳукмрон элиталарнинг бирлиги режимнинг омон қолиши учун жуда муҳимдир ва бу бирлик учун асосий таҳдид ворислик инқирозидир», дейди бошқа бир олим О’Доннелл фикрини тўлдирар экан. Авторитар режимли давлатлар учун ворислик масаласи доим оғриқли нуқта бўлиб келган.\n1997 йил 19 февралда Хитойнинг «буюк раҳбари» Дэн Сяопиннинг ўлими ҳақида эълон қилинди. Умуман ҳам олганда, коммунистик ва авторитар тизимли давлатларда раҳбарлик ва ворислик масаласи жуда мураккаб бўлган. Дэн вафотидан олдинги йилларда, тобора кексайиб ва мўртлашиб борар экан, халқаро шарҳловчилар ворисликнинг сиёсий оқибатлари тўғрисида кўп мунозаралар олиб боришди. Хулоса аниқ: «Хитой коммунизми қулайди». Бироқ ҳамма ўйлаганидек бўлмаслиги ҳам мумкин.\nХитойча коммунизм… Аслида ҳамма нарсани китобида ёзилгандай кўриб ўрганиб қолганмиз. Биз Хитойнинг бугунги сиёсий қиёфасини китобларда кўрган эмасмиз. Хитойнинг агрессия сиёсати бошланишини мутахассислар Дэн Сяопиннинг ўлими ва партиядаги бўлинишлар кучайиб, ворисликнинг қийин даврини бошдан кечириши билан боғлашмоқда. «Замонавий Хитой меъмори» ҳисобланган Дэн Сяопиндан сўнг Хитой ўта ривожланиб кетганлиги партиявий муаммолар йўқлигини англатмайди.\nДоктор Стефан Шерлокка кўра, агар партиявий ворислик бузғунчи, айниқса, қуролли кучларнинг қўллаб-қувватлашидан фойдаланадиган, ашаддий миллатчиликка мурожаат қиладиган фашистик раҳбарият пайдо бўлишига олиб келадиган бўлса, Хитойнинг янада тажовузкор ташқи сиёсати ривожланиши мумкин. Хитой агрессияси Иккинчи жаҳон уруши давридаги немис сиёсатига монанд бўлмоқда, дейишмоқда таҳлилчилар.\nХитой, шубҳасиз, нафақат минтақада, наинки бутун ер юзида энг кучли сиёсий ирода етилган давлатлардан бири бўлиб қолмоқда. Кучли сиёсий ҳукуматнинг агрессияси ҳам кучли бўлади. Хитой қақнус қуши каби бутун дунёга ўт қўйиши ва оқибатда кўплаб давлатлар зарар кўриши мумкин. Ҳа, бу — хитойча коммунизм, идеология, сингдирилган мафкура ва келажак агрессиясидир.\nМихаил Горбачёв Совет Иттифоқини сақлаб қолиши мумкинмиди?\n9-01-2021, 19:04, Дунё\nЖириновский Беларусни Россияга бирлаштириш йўли ҳақида гапирди\n1-09-2020, 12:35, Дунё\nЭрдўған Ғарб давлатларини коронавирус пандемиясига тайёрмасликда айблади\n19-03-2020, 09:34, Дунё\nИнқилоб кимларга манфаат келтирди?\n10-11-2019, 08:33, Дунё\n21-10-2019, 06:00, Дунё\nБразилия президентлигига Жаир Болсонару сайланди\n30-10-2018, 08:20, Дунё


Карантин - Бу нима? - Онлайн Тиббий Энциклопедия MedLife.Uz\nКарантин [итал. quarantena – қирқ кун], карантинлаш – ўта хавфли юқумли касалликлар тарқалишини чеклашга қаратилган эпидемияга қарши маъмурий ва санитария тадбирлари мажмуи. Карантин маълум ҳудудни касаллик тарқатувчи манбадан мухофаза қилиш ва уни йўқотишга ҳамда касалликнинг бир жойдан бошқа ҳудудларга тарқалиб кетишига йўл кўймасликка қаратилган профилактик тадбир ҳисобланади. Шу мақсадда карантин эълон қилинган жойда аҳоли орасида ҳамма турдаги алоқа, боди-келди кескин чекланади. Карантин эпидемияга қарши курашиш фавқулодда комиссия томонидан эълон қилинади ва «Халқаро тиббий-санитария қоидалари» (конвенция) асосида амалга оширилади. Бу ҳужжат дастлаб 1951 й. Парижда Жаҳон соғликни сақлаш ташкилоти (ЖССТ) нинг 4-сессиясида қабул қилинган. 1973 ва 1981 й. ларда бу ҳужжатга ЖССТнинг 26 ва 34-сессияларида қўшимчапар киритилган.\nКарантин биринчи марта 14-а. да Италияда қўлланилган. Шунда ўлат тарқалган юртдан келган кема 40 кунгача қирғоққа якинлаштиримасдан денгизда ушлаб турилган. Дастлаб карантин жуда кўп касалликларда қилинар, ҳатто, унчалик хавфли бўлмаган қизилча (скарлатина) касаллигида ҳам бемор 40 кун алоҳида хонада ушлаб туриларди. Ҳоз. Карантин ўта хавфли юқумли касалликлар: тоун (ўлат), сариқ иситма; кана ва чивин орқали тарқаладиган вирусли геморрагик иситмалар: Марбург, Эбол ва Лаас иситимлари, Денге, Чикугунья, Рифт водийси, Ғарбий Нил иситмаси ва энцефалит касаллигида эълон қилинади. «Халқаро тиббий-санитария қоидаларига асосан, карантин аэропорт ва денгиз портлрида ҳамда автомобиль йўлларида жойлашган санитария – карантин пунктлари ходимлари томонидан амалга оширилади. Бунда карантин касаллик тарқалган ўчокдан келган транспорт воситаси, экипаж аъзолари ва йўловчилар саломатлиги текширилади, зарурат бўлганида уларнинг бадани кўздан кечирилади. «Денгиз санитария декларацияси» ва «Самолёт декларациясининг санитария қисмини, шунингдек, дератизация (кемирувчиларга қарши тадбирлар) ўказилгани тўғрисидаги гувоҳнома, транспорт воситаси ичида кемирувчилар бор-йўклигини аниқлаш ушбу хизмат ходимларининг вазифаси ҳисобланади. Зарурат бўлганида дезинфекция, дезинсекция ва дератизация тадбирлари амалга оширилади.\nБемор билан мулоқотда бўлганлар юқумли касалликлар шифохоналари ва изоляторларда апоҳидаланиб, касалликнинг яширин даври ўтгунча, масалан, ўлатда б кунгача тиббий кузатув остида бўлади. Бу даврда маълум профилактик даволаш курси белгиланади.\nИндивидуал ҳимоя воситалари


ЎЗГАЧА КАЙФИЯТ БИЛАН - AUZ.UZ\nЎЗГАЧА КАЙФИЯТ БИЛАН\nАндижон шаҳридаги 40-умумий ўрта таълим мактабида бу йил 70 нафар бола биринчи синфга қабул қилинди. Уларнинг 20 нафари янги ташкил этилган рус тилига ихтисослаштирилган синфда таҳсил олади. Барчасига Президент совғалари топширилди.\n– Қарийб 27 йилдан буён бошланғич синфларда сабоқ бераман, – дейди Султоной Қосимова. – Янги ўқув йилини ўзгача кайфият билан бошладим. Юртбошимизнинг бизга бўлган эътибори, устозларнинг нуфузини ошириш бўйича айтган гаплари руҳиятимни кўтарди. Болажонларни Ватанга муносиб фарзандлар қилиб тарбиялашда бор билим ва тажрибамни ишга соламан.\nМактабда ўқувчиларни ақлан ва жисмонан соғлом камолга етишишлари йўлида янгиликлар жадал ҳаётга жорий этилмоқда. Маскан ва хоналарда назоратни кучайтириш мақсадида 21 та видеокузатув мосламалари ўрнатилди. Мобил алоқа воситасини олиб кириш чекланди. Радиоалоқа мосламаси орқали боғланиш имконияти яратилди.\nЎқувчилар ва ўқитувчиларнинг кундалик ҳаёт билан яқиндан танишиб бориши учун синфхоналарига телевизорлар ўрнатилди. Кутубхона интернет тармоғига уланди. Бу, янада кўпроқ маълумот олиш, ўз устида ишлаш, замонавий технологиялардан самарали фойдаланиш имкониятларини оширади.\nСуратда: синф раҳбари Султоной Қоси-мова ўқувчиларга илк дарсни ўтмоқда.